[pic] | IL-KUMMISSJONI EWROPEA | Brussel 22.12.2010 KUMM(2010) 815 finali 2010/0395 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit annwali tal-Unjoni MEMORANDUM TA' SPJEGAZZJONI KUNTEST TAL-PROPOSTA Il-proposta preżenti tqis l-iżviluppi leġiżlattivi u politiċi riċenti fir-rigward tar-Regolament Finanzjarju (minn hawn 'il quddiem ir-RF[1]). 1. Għas-saħħa taċ-ċarezza legali u sabiex jiġu ffaċilitati n-negozjati tal-Parlament Ewropew u l-Kunsill (minn hawn 'il quddiem “l-awtorità leġiżlattiva”), hija tgħaqqad flimkien u tissostitwixxi żewġ proposti preċedenti tal-Kummissjoni dwar ir-reviżjoni tar-RF f'test wieħed u taħt il-format leġiżlattiv standard (mingħajr riformulazzjoni). Dawn iż-żewġ proposti preċedenti kienu jirrigwardaw fuq naħa waħda r-reviżjoni triennali tar-Regolament Finanzjarju (COM(2010)260 finali), li kienet tindirizza partikolarment in-neċessità ġenwina li jiġu reveduti l-mekkaniżmi tat-twettiq tal-baġit fil-kuntest ekonomiku kurrenti u fid-dawl tal-isfidi ta' politika futuri; u, fuq in-naħa l-oħra, ir-reviżjoni tar-RF sabiex dan jiġi allinjat mat-Trattat ta' Lisbona (COM(2010)71 finali), inklużi l-obbligazzjonijiet tal-Istati Membri fir-rigward tal-kontroll intern u l-awditjar u r-responsabbiltajiet li jirriżultaw fil-ġestjoni maqsuma. Għalhekk, dawn iż-żewġ proposti preċedenti (COM(2010)260 finali) u (COM(2010)71 finali) huma rtirati. 2. Minbarra dan, hija tinkorpora wkoll il-bidliet għar-RF dovuti għall-adozzjoni tar-Regolament Nru 1081/2010 dwar il-ħolqien tas-Servizz Ewropew għall-Azzjoni Esterna (minn hawn 'il quddiem is-'SEAE')[2]. 1.1. Proċedura Sa mid-dħul fis-seħħ tat-Trattat ta' Lisbona, ir-RF għandu jiġi revedut skont il-proċedura leġiżlattiva ordinarja prevista fl-Artikolu 322 TFUE. Sabiex l-awtorità leġiżlattiva jkun jista' jkollha viżjoni globali tal-modifiki proposti, ir-Regoli tal-Implimentazzjoni tar-Regolament Finanzjarju (minn hawn 'il quddiem ir-RI[3]) huma ppreżentati, f'dokument ta' ħidma tal-persunal tal-Kummissjoni, flimkien mar-RF f'pakkett wieħed. Ir-Regoli tal-Implimentazzjoni, li fihom dispożizzjonijiet aktar dettaljati li jikkumplimentaw ir-RF, se jiġu adottati bil-poteri delegati tal-Kummissjoni skont l-Artikolu 290 tat-TFUE. Il-proposta preżenti ma fiha l-ebda bidla ta' sustanza meta mqabbla maż-żewġ proposti preċedenti msemmija fil-punt 1 aktar 'il fuq. Bħala konsegwenza ta' dan, id-dokument ta' ħidma tas-servizzi tal-Kummissjoni fir-rigward tar-Regoli ta' Implimentazzjoni għar-RF (SEC(2010)), li tressaq mill-Kummissjoni flimkien mar-reviżjoni triennali, għadu għal kollox validu. 1.2. Kalendarju Wieħed għandu jiftakar li r-reviżjoni preżenti tar-RF qed isseħħ waqt li tinsab għaddejja wkoll il-preparazzjoni għall-programmi post 2013. Hija għandha għalhekk titqies f'dan il-kuntest aktar wiesa'. Għal din ir-raġuni, huwa importanti li dawk kollha kkonċernati fil-proċess leġiżlattiv, b'mod partikolari l-Parlament Ewropew u l-Kunsill, iżommu ma’ skeda ambizzjuża għal din ir-reviżjoni u dwar il-ħtieġa li tiġi żgurata l-koerenza bejn ir-regoli finanzjarji mnaqqxa fir-RF u l-kontenut tal-bażijiet legali speċifiċi għas-setturi. Sabiex dan ikun effettiv, huma għandhom jimmiraw għal ftehim dwar il-pakkett (Regolament Finanzjarju u Regoli tal-Implimentazzjoni) sabiex dan ikun jista' jibda japplika mill-1.1.2012, li hija skeda ambizzjuża ħafna fid-dawl tal-limitazzjonijiet inerenti tal-proċedura leġiżlattiva ordinarja. GĦAN TAL-PROPOSTA Il-baġit huwa wieħed mill-istrumenti ewlenin għat-twettiq tal-politika tal-UE. Fl-2011 aktar minn EUR 126 biljun huma ppjanati għall-allokazzjoni għall-politiki tal-UE li huma ta' benefiċċju għall-Unjoni u ċ-ċittadini tagħha. Fil-kuntest ekonomiku kurrenti huwa saħansitra aktar importanti li l-mekkaniżmi tal-implimentazzjoni tal-baġit joperaw bl-aktar mod effiċjenti u jiffaċilitaw l-implimentazzjoni tal-politiki tal-UE, filwaqt li jiżguraw it-trattament xieraq tal-flus tal-kontribwenti Ewropej. B'mod partikolari, huwa importanti li dawn il-mekkaniżmi jkunu sempliċi u trasparenti (b'mod partikolari għar-riċevituri finali tal-fondi tal-UE), jipprovdu l-possibilità ta' mobilizzazzjoni ta' riżorsi li mhumiex mill-baġit tal-UE u fl-istess ħin isaħħu r- responsabbiltà tal-Kummissjoni għall-implimentazzjoni tal-baġit kif stipulat fl-Artikolu 317 TFUE. Ir-RF fih il-prinċipji u r-regoli kollha li jirregolaw l-implimentazzjoni tal-baġit. Huwa għandu karattru orizzontali, u huwa applikabbli għall-oqsma kollha ta' nfiq u għad-dħul kollu. 2.1. Il-bażi għar-reviżjoni preżenti Ir-RF għandu jkun fih biss il-prinċipji fundamentali (RF, Titolu II) u r-regoli bażiċi tal-ġestjoni baġitarja u finanzjarja, filwaqt li jħalli li d-dettalji jiġu speċifikati fir-RI u strumenti kważi-legali bħal-linji gwida interni. Dawn il-prinċipji għandhom ikunu rispettati fl-atti leġiżlattivi kollha[4] u mill-istituzzjonijiet kollha; huma għandhom jinżammu stabbli u d-derogi minnhom għandhom ikunu limitati strettament għall-minimu. F'termini ta' kontenut, l-elementi ewlenin tar-riformi finanzjarji għandhom jiġu ppriżervati, b'mod partikolari: ir-rwol tal-atturi finanzjarji, l-importanza tad-deċiżjoni ta' finanzjament adottata mill-Kulleġġ għan-nefqa operattiva, l-integrazzjoni tal-kontrolli mas-servizzi operattivi, il-funzjoni tal-awditjar intern, l-ibbaġittjar ibbażat fuq l-attività, u l-immodernizzar tal-prinċipji tal-kontabilità u tar-regoli bażiċi applikabbli għall-għotjiet. Ir-regoli tal-akkwisti għandhom jiġu ppriżervati f'konformità mad-Direttivi dwar l-akkwisti. Minbarra dan, wieħed għandu jiftakar li mhux il-problemi kollha li wieħed isib fl-applikazzjoni tar-regoli jitolbu modifikazzjonijiet tar-RF. Fil-biċċa l-kbira tal-każijiet, id-diffikultajiet imqajma matul il-konsultazzjoni pubblika ma jsibux l-oriġini tagħhom fir-Regolament Finanzjarju jew jistgħu jiġu solvuti permezz ta' interpretazzjoni tar-regoli. Id-diffikultajiet joriġinaw ukoll mir-regolamenti marbuta mas-setturi, li l-livell ta' dettall u kumplessità tagħhom iżid b'mod sinifikanti r-riskju ta' żbalji jew miżinterpretazzjonijiet. F'termini tal-metodu, kull modifika tas-sustanza ġiet ivvalutata skont dawn il-parametri li ġejjin: - jitnaqqas il-piż amministrattiv għall-benefiċjarji, il-kuntratturi u l-imsieħba inkarigati mill-implementazzjoni; - tiġi ffaċilitata, kull fejn possibbli, il-massimizzazzjoni tal-impatt tal-approprjazzjonijiet tal-baġit; - jiġi ffaċilitat l-obbligu tal-Kummissjoni taħt l-Artikolu 317 tat-Trattat sabiex timplimenta l-baġit u twettaq l-għanijiet ta' politika billi jittejbu l-istrumenti tal-implimentazzjoni u jiġu ssimplifikati r-regoli u l-proċeduri; - tiġi żgurata ġestjoni finanzjarja tajba u jiġu mħarsa l-interessi tal-Unjoni kontra l-frodi u attivitajiet illegali oħra[5]. 2.2. IL-ħTIEġA GħAR-RIFORMA Ir-riforma hija meħtieġa sabiex ir-regoli finanzjarji jiġu adattati għall-ħtiġijiet il-ġodda tal-implimentazzjoni tal-baġit (kofinanzjament ma' donaturi oħra, strumenti finanzjarji speċifiċi, PPPs) jew fejn il-prinċipji bażiċi joħolqu piż ta' xogħol sproporzjonat (interessi fuq il-prefinanzjament) jew itellfu l-effiċjenza aktar milli hemm bżonn (projbizzjoni tal-implimentazzjoni tal-baġit permezz ta' entitajiet tas-settur privat). L-għoti ta' għotjiet u kuntratti żgħar ukoll jenħtieġ li jiġi ffaċilitat. Minbarra dan, il-proċedura l-ġdida applikabbli għar-RI, kif stabbilita fit-Trattat ta' Lisbona, għandha twassal għal artikolazzjoni ġdida bejn ir-RF u r-RI, u timponi reviżjoni sħiħa tas-sett sħiħ ta' regoli finanzjarji. F'dan ir-rigward, xi dispożizzjonijiet tar-RI li bħalissa jiddefinixxu eċċezzjonijiet jew derogi għad-dispożizzjonijiet tar-RF għandhom jiġu introdotti fir-RF innifsu, filwaqt li r-RI għandhom ikunu limitati għad-dettalji tekniċi u l-modalitajiet tal-implimentazzjoni[6]. F'dan il-kuntest, il-Kummissjoni bbażat il-proposti tagħha fuq l-għanijiet li ġejjin: - li tiġi introdotta aktar flessibilità fl-applikazzjoni tal-prinċipji baġitarji, li għandhom ikunu aktar adattati għall-ħtiġijiet operattivi u jnaqqsu l-piż amministrattiv żejjed għall-benefiċjarji tal-fondi tal-Unjoni; - li jiġu ssimplifikati r-relazzjonijiet mal-imsieħba inkarigati mill-implimentazzjoni, li f'idejhom il-Kummissjoni tafda l-ġestjoni tal-programmi jew ta' parti mill-azzjonijiet tal-ipprogrammar (proġetti), filwaqt li titqies b'mod partikolari n-natura tal-imsieħeb inkarigat mill-implimentazzjoni (Stati Membri, aġenziji, BEI, operaturi pubbliċi u privati, eċċ.) u r-riskji finanzjarji involuti (proporzjonalità); - li s-sistema tal-għotjiet tinbidel minn waħda ta' ġestjoni bbażata fuq il-kost reali (inputs) għal skema bbażata fuq il-prestazzjoni (outputs), sabiex l-għanijiet ta' politika jkunu jistgħu jintlaħqu aħjar u tkun tista' tinkiseb simplifikazzjoni sinifikanti tal-ħtiġijiet proċedurali u dokumentarji għall-benefiċċju tal-benefiċjarji, u jiġi ffaċilitat l-użu ta' somom ta' darba; - li tiġi assigurata ġestjoni finanzjarja tajba filwaqt li titħalla biżżejjed libertà ta' azzjoni għall-Uffiċjali Awtorizzanti sabiex ikunu jistgħu jadattaw il-mezzi għal-limitazzjonijiet operattivi tagħhom u r-riskji finanzjarji li jkunu ffaċċjati bihom; - li tiġi mmodernizzata s-sistema tal-ġestjoni tar-riskju u l-miżuri ta' kontroll sabiex isiru aktar proporzjonati mal-probabbiltà ta' żbalji u l-kost involut. 2.3. ALLINJAMENT MAT-TRATTAT TA' LISBONA Għall-ewwel darba f'għexieren ta' snin, it-Trattat ta' Lisbona (it-Trattat dwar il-Funzjonament tal-Unjoni Ewropea – TFUE), li daħal fis-seħħ fl-1 ta' Diċembru 2009, jipprevedi bidliet importanti fir-rigward ta' kwistjonijiet baġitarji u finanzjarji. Dawn il-bidliet għandhom jiġu tradotti fir-Regolament Finanzjarju u jirrigwardaw b'mod partikolari: - l-introduzzjoni tal-qafas finanzjarju multiannwali fit-Trattat, u r-rabta tiegħu mal-proċedura baġitarja annwali: f'dan ir-rigward, bħala konsegwnza tal-introduzzjoni tal-qafas finanzjarju multiannwali fit-TFUE, xi dispożizzjonijiet tal-Ftehim Interistituzzjonali (FII) dwar id-dixxiplina baġitarja u l-ġestjoni finanzjarja tajba għandhom jiġu introdotti fir-Regolament Finanzjarju; - il-proċedura annwali tal-baġit il-ġdida u l-abolizzjoni tad-distinzjoni bejn l-infiq obbligatorju u dak mhux obbligatorju, li għandhom impatt fuq id-dispożizzjonijiet li jirrigwardaw it-trasferimenti u l-wieħed minn tnax provviżorji; - id-dispożizzjonijiet il-ġodda introdotti fl-Artikolu 317 tat-TFUE li jirrigwardaw l-obbligi ta' kontroll u awditjar tal-Istati Membri fl-implimentazzjoni tal-baġit, flimkien mal-punt 44 tal-Ftehim Interistituzzjonali (FII) dwar id-dixxiplina baġitarja u l-ġestjoni finanzjarja tajba (Ara l-punt 4.3.1. għal aktar dettalji. Il-proposta preżenti tippermetti wkoll għas-simplifikazzjoni tar-regolament finanzjarju f'konformità mat-Trattat ta' Lisbona, kemm permezz ta' adattamenti tekniċi kif ukoll permezz tat-tneħħija ta' dispożizzjonijiet skaduti. RIŻULTATI TA' KONSULTAZZJONIJIET MAL-PARTIJIET INTERESSATI Il-proposta tibni fuq ir-riżultati tal-konsultazzjoni pubblika tad-19 ta' Ottubru 2009[7], li rriżultat f'235 kontribuzzjoni minn kull tip ta' partijiet interessati li jimplimentaw jew li jirċievu l-fondi tal-Unjoni bħaċ-ċittadini, l-operaturi pubbliċi u privati jew l-amministrazzjonijiet reġjonali u nazzjonali. B'mod partikolari, hija għandha l-għan li tindirizza t-tħassib ewlieni espress fil-konsultazzjoni pubblika, jiġifieri dak dwar il-piż amministrattiv eċċessiv impost fuq dawk li jirċievu l-fondi tal-UE. Minbarra dan, il-Kummissjoni bniet ukoll fuq l-esperjenza tas-servizzi operattivi tagħha, li kienu involuti f'konsultazzjoni interna wiesgħa, u lezzjonijiet li ttieħdu minn reviżjonijiet preċedenti. KONTENUT DETTALJAT TAL-PROPOSTA Din ir-reviżjoni preżenti għandha tliet għanijiet prinċipali . 4.1. Simplifikazzjoni Sabiex tissimplifika l-proċeduri ta' għotja u toqrob lejn approċċ aktar orjentat lejn ir-riżultati, il-Kummissjoni qed tipproponi li jiġi ffaċilitat l-użu ta' somom ta' darba u strumenti oħra u li l-Kummissjoni titħalla tivvaluta b'mod raġonevoli u tistabbilixxi ex ante l-ammont neċessarju sabiex jitwettaq proġett. Fil-futur, l-għotjiet jitħallsu aktar fuq il-bażi ta' valutazzjoni ex ante bħal din, fuq prova li l-proġett ikun twettaq. Minbarra dan, il-Kummissjoni qed tipproponi li jiġu reveduti r-regoli li jirrikjedu l-imgħax fuq il-prefinanzjament. Ir-RF kurrenti jimponi piż amministrattiv sproporzjonat fuq il-benefiċjarji tal-għotjiet meta jobbligahom li jiftħu kont tal-bank separat sabiex ikunu jistgħu jirrimborsaw l-imgħax iġġenerat mill-fondi rċevuti. Fil-prattika, l-ammonti kkonċernati huma ħafna drabi baxxi ħafna. Il-Kummissjoni tipproponi li l-approċċ kurrenti jinbidel għal kollox: bħala prinċipju l-imgħaxijiet fuq il-prefinanzjament ma jkunux dovuti lill-Unjoni sakemm il-ftehim ta' għotja, għal raġunijiet ta' proporzjonalità (pereżempju jkunu involuti somom kbar ħafna) u ġestjoni finanzjarja tajba, jipprevedi li l-imgħax għandu jkun investit fil-proġett jew irkuprat. Fir-rigward tar-regoli tal-akkwisti , id-dispożizzjonijiet li jirrigwardaw il-garanziji bankarji li għandhom jiġu pprovduti mill-kuntrattur u l-proċeduri għall-għoti ta' kuntratti żgħar huma modifikati sabiex tinkiseb is-simplifikazzjoni. 4.2. Kisba ta' aktar riżultati b'riżorsi limitati (massimizzazzjoni) Il-Kummissjoni tara l-ħtieġa li tiżdied il-massimizzazzjoni tal-fondi tal-Unjoni fl-isfond ta' żewġ żviluppi politiċi: il-Linji Gwida Politiċi li l-President tal-Kummissjoni Barroso adotta fl-2009 għat-tieni mandat tiegħu, li kien jipproponi li jiġi mmassimizzat l-investiment u li jiġu maħluqa strumenti finanzjarji innovattivi, u l-limitazzjonijiet baġitarji kemm fuq il-livell nazzjonali u kif ukoll fuq dak tal-Unjoni, li se jkollhom impatt fuq in-negozjati dwar il-qafas finanzjarju multiannwali futur (post-2013). Numru ta' strumenti huma proposti sabiex jiġi massimizzat l-impatt tal-fondi tal-Unjoni, inklużi: - Il-ġbir flimkien tal-fondi fir-relazzjonijiet esterni: flimkien mar-regoli reveduti dwar id-dħul estern assenjat, il-ħolqien ta' Fondi fiduċjarji tal-UE jippermetti l-ġbir flimkien ta' fondi minn sorsi differenti (l-Istati Membri, il-Baġit tal-Unjoni, pajjiżi terzi); - Is-sinerġija mal-fondi proprji tal-BEI: il-proposta għandha l-għan li tinkoraġġixxi użu sistematiku ta' strumenti mħallta (fondi tal-UE/BEI għall-kapital tar-riskju, fondi ta' garanzija, self fit-tul), li jqisu l-istatus ta' 'msieħeb privileġġjat' tal-BEI taħt it-Trattat tal-UE, u l-kontribuzzjoni tiegħu għat-tisħiħ tas-suq intern; - Is-sinerġija mal-fondi privati u s-sħubijiet pubbliċi-privati (PPPs) : il-Kummissjoni tipproponi li jiġi ffaċilitat il-ħolqien ta' PPPs, jew permezz ta' delegazzjoni sempliċi tal-Kummissjoni lil entità privata li tkun għaddiet b'suċċess minn kontroll ex ante (kapaċità ta' ġestjoni ta' fondi pubbliċi f'konformità mal-istandards tal-ġestjoni finanzjarja tajba), jew permezz ta' att li jafda korp pubbliku tal-UE bl-implimentazzjoni ta' PPP, fi ħdan regolament qafas “ħafif”; - L-effett ta' massimizzazzjoni ta' premjijiet fil-qasam tar-riċerka u l-iżvilupp : b'riżultat ta' dak li tgħallmet minn esperjenzi ta' suċċess f'pajjiżi oħra, il-Kummissjoni qed tipproponi li jiġu ċċarati r-regoli għall-għoti tal-premjijiet li jistgħu, fil-futur, ikunu użati b'mod aktar wiesa' sabiex jistimulaw investimenti privati fir-riċerka u l-iżvilupp. 4.3. Żieda fir-responsabbiltà: ir-responsabbiltajiet għall-imsieħba li jimplimentaw u 'r-riskju tollerabbli ta' żbalji' 4.3.1. Bdil tad-diversi metodi ta' implimentazzjoni Il-proposta għandha l-għan li tissimplifika l-metodi differenti tal-implimentazzjoni (ġestjoni ċentralizzata diretta/indiretta, maqsuma, deċentralizzata u konġunta), sabiex ir-regoli applikabbli għall-metodi differenti jsiru aktar koerenti u tissaħħaħ ir-responsabbiltà tal-imsieħba li jimplimentaw sabiex jingħata appoġġ lill-Kummissjoni fit-twettiq tar-responsabbiltà tagħha taħt it-Trattat. Il-Kummissjoni qed tipproponi serje ta' prinċipji komuni li għandhom japplikaw fil-każijiet kollha ta' ġestjoni indiretta, jiġifieri kull meta l-Kummissjoni tafda partijiet terzi bl-implimentazzjoni tal-baġit tal-Unjoni. Dawn il-prinċipji (li jistgħu jiġu implimentati permezz ta' regoli speċifiċi għas-setturi) huma: - Verifikazzjoni ex ante tal-kapaċità li jiġu ġestiti fondi tal-UE, filwaqt li jitqiesu b'mod xieraq ir-riskji speċifiċi tal-azzjonijiet ikkonċernati (flessibilità u proporzjonalità); - Obbligi ta' ġestjoni, kontroll u awditjar (ġestjoni finanzjarja tajba); - Katina waħda ta' responsabbiltà, stabbilita b'mod partikolari permezz tad-dikjarazzjonijiet ta' assigurazzjoni annwali tal-ġestjoni li għandhom jiġu ffirmati mill-imsieħba implimentattivi tal-Kummissjoni u approvazzjoni regolari tal-kontijiet. L-Istati Membri huma l-aktar imsieħeb importanti tal-Kummissjoni u għandhom rwol kruċjali fl-implimentazzjoni tal-baġit (Artikolu 317(5) TFUE). Ir-RF kurrenti u l-proposta tal-Kummissjoni jikkunsidraw dan billi jipprovdu għal regoli speċifiċi, li jirriflettu l-prinċipji komuni msemmija. Il-proposta għal ġestjoni konġunta tibni fuq dak li jeżisti diġà u li ta' prova li jiffunzjona tajjeb fil-qasam tal-ġestjoni maqsuma. Fuq il-bażi tal-Artikolu 317 TFUE, li jitlob li r-RF jistabbilixxu obbligi ta' kontroll u verifika fuq l-Istati Membri fl-implimentazzjoni tal-baġit u r-responsabbiltajiet li jirriżultaw minn dan, il-proposta tiddefinixxi l-funzjonijiet ewlenin li s-sistemi tal-ġestjoni u l-kontroll taħt il-ġestjoni maqsuma għandhom iwettqu. L-Istati Membri għandhom flessibilità konsiderevoli biex jadattaw l-istrutturi amministrattivi eżistenti tagħhom għal dawn il-funzjonijiet. 4.3.2. L-introduzzjoni tal-kunċett ta' Riskju Tollerabbli ta' Żball (TRE) Sa issa, il-parametru għall-kejl ta' kif il-Kummissjoni qed tamministra r-riskju kien il-livell standard ta' 2% tal-materjalità applikat mill-Qorti tal-Awdituri fil-baġit kollu, irrispettivament mir-riskji u l-ispejjeż tal-kontrolli involuti f'kull qasam ta' politika. Sabiex ikun possibbli parametru aktar adegwat għall-kejl tal-ġestjoni tar-riskju tal-Kummissjoni, il-Kummissjoni qed tipproponi li TRE jiġi deċiż mill-Kunsill u l-Parlament Ewropew għal kull qasam ta' politika wara proposta tal-Kummissjoni li tivvaluta l-kost u l-benefiċċju tal-kontrolli. TRE definit għal kull qasam ta' politika jkun għalhekk għodda utli għad-dispożizzjoni tal-Kummissjoni, li jiġi użat ex ante , sabiex jiġi aġġustat il-mod li bih tamministra l-programmi filwaqt li tqis ir-riskji involuti. Huwa ma jaffettwax l-arranġamenti ta' kontroll jew il-miżuri korrettivi li jiġu applikati meta jinstabu l-iżbalji. Minbarra dan, it-TRE ma jkunx jinvolvi livelli differenzjati ta' żball tollerabbli bejn l-Istati Membri iżda jkun applikabbli għal qasam ta' politika fuq il-livell tal-Unjoni. 2010/0395 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar ir-regoli finanzjarji applikabbli għall-baġit annwali tal-Unjoni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 322 tieghu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu, Wara li kkunsidraw il-proposta mill-Kummissjoni Ewropea[8], Wara li kkunsidraw l-opinjoni tal-Qorti ta' l-Awdituri[9], Wara li l-abbozz tal-att leġiżlattiv intbagħat lill-Parlamenti nazzjonali, Filwaqt li mxew skont il-proċedura leġiżlattiva ordinarja, Billi: 3. Ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej[10] ġie sostanzjalment emendat diversi drabi. Ladarba għandhom isiru emendi oħra, inklużi bidliet sabiex jitqiesu l-emendi introdotti mit-Trattat ta' Lisbona, ir-Regolament (KE, Euratom) Nru 1605/2002 għandu jiġi sostitwit minn dan ir-Regolament, fl-interessi taċ-ċarezza. 4. Ir-Regolament (KE, Euratom) Nru 1605/2002 stabbilixxa l-prinċipji baġitarji u r-regoli finanzjarji li għandhom jiġu rrispettati fl-atti leġiżlattivi kollha u mill-istituzzjonijiet kollha. Il-prinċipji fundamentali, il-kunċett u l-istruttura tar-Regolament u r-regoli bażiċi tal-ġestjoni baġitarja u finanzjarja jenħtieġ li jinżammu. Id-derogi mill-prinċipji fundamentali għandhom jiġu riveduti u ssimplifikati safejn possibbli, filwaqt li titqies ir-relevanza li għad għandhom, il-valur miżjud tagħhom għall-baġit tal-Unjoni (minn hawn 'il quddiem 'il-baġit') u l-piż li jimponu fuq dawk involuti. Huwa neċessarju li jinżammu u jissaħħu l-elementi ewlenin tar-riforma finanzjarja: ir-rwol tal-atturi finanzjarji, l-integrazzjoni tal-kontrolli fis-servizzi operattivi, l-awdituri interni, l-Ibbaġittjar Ibbażat fuq l-Attività, l-immodernizzar tal-prinċipji u r-regoli tal-kontabilità, u l-prinċipji bażiċi għall-għotjiet. 5. Minħabba n-natura u l-kompiti speċifiċi tal-Bank Ċentrali Ewropew, partikolarment l-indipendenza tiegħu fir-rigward tal-ġestjoni tal-finanzi tiegħu, huwa għandu jiġi eskluż mill-ambitu ta' dan ir-Regolament. 6. Fid-dawl tal-esperjenza prattika, għandhom jiġu inklużi regoli f'dan ir-Regolament sabiex jadattawh għall-ħtiġijiet li qed jevolvu tal-implimentazzjoni tal-baġit bħall-kofinanzjament ma' donaturi oħra, sabiex tiżdied l-effiċjenza tal-għajnuna esterna u sabiex jiġi ffaċilitat l-użu ta' strumenti finanzjarji speċifiċi bħal dawk konklużi mal-Bank Ewropew għall-Investiment jew implimentazzjoni permezz ta' sħubijiet pubbliċi u privati. 7. Ir-Regolament (KE, Euratom) Nru 1605/2002 kien limitat għall-istqarrija tal-prinċipji wiesgħa u r-regoli bażiċi li jirregolaw is-settur sħiħ tal-baġit kif kopert mit-Trattati, waqt li d-dispożizzjonijiet implementattivi ġew stabbiliti fir-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej[11] sabiex tiġi prodotta ġerarkija ta' regoli aħjar u r-Regolament (KE, Euratom) Nru 1605/2002 jsir aktar faċli biex jinqara. Taħt it-Trattat dwar il-Funzjonament tal-Unjoni Ewropea (minn hawn 'il quddiem it-'TFUE') il-Kummissjoni tista' tirċievi delega li tadotta atti ta' applikazzjoni ġenerali sabiex tissupplimenta jew temenda ċerti elementi mhux essenzjali ta' atti leġiżlattivi. B'konsegwenza ta' dan, xi dispożizzjonijiet stabbiliti fir-Regolament (KE, Euratom) Nru 2342/2002, għandhom jiġu inkorporati f'dan ir-Regolament. Ir-regoli dettaljati għall-applikazzjoni ta' dan ir-Regolament adottati mill-Kummissjoni għandhom ikunu limitati għal dettalji tekniċi u modalitajiet ta' implimentazzjoni. 8. Il-koperazzjoni tal-pulizija u ġudizzjarja f'materji kriminali ssir parti integrali mill-politiki u l-azzjonijiet interni l-oħra tal-Kummissjoni. Id-dispożizzjonijiet finanzjarji speċifiċi applikabbli għal dik il-politika għalhekk mhumiex aktar ġustifikati u għalhekk ma għandhomx jiġu inklużi f'dan ir-Regolament. 9. Taħt il-qafas finanzjarju multiannwali għall-2007-2013, stabbilit permezz tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja tajba[12], il-Fond ta' Garanzija għall-azzjonijiet esterni ma għadux aktar suġġett għal sistema speċjali. Ħlasijiet għal dak il-Fond mill-baġit issa jiddaħħlu f'linja tal-baġit apposta. Id-dispożizzjonijiet finanzjarji speċifiċi relevanti ma għadhomx neċessarji u għalhekk ma għandhomx jiġu inklużi f'dan ir-Regolament. 10. Ir-regoli dwar l-imgħax iġġenerat mill-prefinanzjament għandhom jiġu ssimplifikati għaliex jiġġeneraw piż amministrattiv eċċessiv kemm fuq il-benefiċjarji tal-fondi tal-UE kif ukoll fuq is-servizzi tal-Kummissjoni u joħolqu malintiżi bejn is-servizzi tal-Kummissjoni u l-operaturi u l-imsieħba. Bl-iskop li tinkiseb simplifikazzjoni, partikolarment fir-rigward tal-benefiċjarji tal-għotjiet, u f'konformità mal-prinċipju tal-ġestjoni finanzjarja tajba, ma għandux ikun hemm aktar obbligu li jiġu ġġenerati imgħaxijiet fuq il-prefinanzjament u li jiġu rkuprati dawn l-imgħaxijiet. [Madankollu, għandu jkun possibbli li dan l-obbligu jiġi inkluż fi ftehim ta' delega sabiex l-imgħaxijiet iġġenerati mill-prefinanzjament għall-programmi ġestiti minn xi delegati jkunu jistgħu jerġgħu jintużaw, jew jiġu rkuprati. 11. Regoli ta' trasferiment 'il quddiem għad-dħul assenjat għandhom jikkunsidraw id-distinzjoni bejn id-dħul assenjat estern u dak intern. Sabiex jiġi rrispettat l-iskop assenjat mid-donatur, id-dħul assenjat estern għandu jiġi awtomatikament trasferit 'il quddiem u użat sakemm l-operazzjonijiet kollha relatati mal-programm jew azzjoni li għalihom ikun assenjat jkunu twettqu. Fejn id-dħul assenjat estern jiġi riċevut matul l-aħħar sena tal-programm jew azzjoni, għandu jkun possibbli wkoll li dan jintuża fl-ewwel sena tal-programm jew azzjoni ta' wara. Għandu jkun possibbli li d-dħul assenjat intern jiġi trasferit 'il quddiem għal sena waħda biss, sakemm ma jkunx speċifikat mod ieħor fl-att bażiku applikabbli jew f'ċirkostanzi debitament iġġustifikati. 12. Fir-rigward tal-wieħed minn tnax provviżorji, ir-regola għandha tkun iċċarata għas-sitwazzjoni fejn il-Parlament Ewropew jiddeċiedi li jnaqqas l-ammont ta' nfiq addizzjonali li jkun ogħla mill-wieħed minn tnax provviżorji adottati mill-Kunsill f'konformità mal-Artikolu 315 tat-TFUE. 13. It-Trattat jitlob li l-qafas finanzjarju multiannwali jiġi stabbilit fil-forma ta' regolament. Huwa għalhekk neċessarju li jiġu inkorporati ċerti dispożizzjonijiet mill-qafas finanzjarju multiannwali għall-2007-2013 f'dan ir-Regolament. B'mod partikolari, sabiex tiġi żgurata d-dixxiplina baġitarja, huwa neċessarju li tiġi stabbilita rabta bejn il-qafas finanzjarju multiannwali u l-proċedura baġitarja annwali. Huwa wkoll neċessarju li jiġu inklużi dispożizzjonijiet dwar l-impenn tal-Parlament Ewropew u tal-Kunsill li jiġu rrispettati l-allokazzjonijiet għall-approprjazzjonijiet għall-impenji stabbiliti fl-atti bażiċi għall-operazzjonijiet strutturali, l-iżvilupp rurali u l-Fond Ewropew tas-Sajd. 14. Id-deroga li tirrigwarda d-dħul assenjat għandha tiġi modifikata sabiex tqis l-ispeċifiċitajiet ta', fuq naħa waħda, id-dħul assenjat intern li jiġi minn approprjazzjonijiet awtorizzati mill-awtorità baġitarja u, fuq in-naħa l-oħra, dħul assenjat estern miġbur u assenjat minn diversi donaturi għal programm jew azzjoni speċifiċi. Minbarra dan, id-donaturi esterni għandhom ikomplu jitħallew jikkofinanzjaw azzjonijiet esterni, b'mod partikolari azzjonijiet umanitarji, ukoll f'każijiet fejn l-att bażiku ma jipprovdix għal dan espressament. Sabiex tiġi ffaċilitata l-ġestjoni tal-istokk ta' propjetà immobbli, il-lista tad-dħul assenjat intern għandha tinkludi dħul mill-bejgħ ta' bini jew operazzjonijiet assimilati. 15. Fir-rigward tal-preżentazzjoni tad-dħul assenjat fl-abbozz tal-baġit, għandha tiġi introdotta aktar trasparenza billi jiġi stipulat li l-ammonti tad-dħul assenjat għandhom jiġu inklużi fl-abbozz tal-baġit għall-ammonti li huma ċerti fid-data tal-istabbiliment tiegħu. 16. Fir-rigward tal-prinċipju tal-ispeċifikazzjoni, ma għadhiex issir distinzjoni bejn l-infiq obbligatorju u dak mhux obbligatorju. Id-dispożizzjonijiet li jirrigwardaw it-trasferimenti għandhom għalhekk jiġu adattati skont dan. 17. Ir-regoli li jirregolaw it-trasferimenti ta’ approprjazzjonijiet għandhom jiġu ssimplifikati u ċċarati fuq ċerti punti għaliex fil-prattika dawn irriżultaw li kienu tqal iżżejjed jew mhux ċari. Huwa neċessarju li tiġi żgurata implimentazzjoni aħjar tal-baġit, partikolarment fir-rigward tal-approprjazzjonijiet għall-ħlasijiet, id-dħul assenjat u l-approprjazzjonijiet għall-impenji li huma komuni għal diversi titoli. Għal dan il-għan, it-tipoloġija tat-trasferimenti għandha tiġi ssimplifikata u għandha tkun permessa flessibilità akbar fil-proċedura tal-adozzjoni ta' xi trasferimenti. B'mod partikolari, il-possibilità għall-Kummissjoni li tiddeċiedi dwar it-trasferiment ta' approprjazzjonijiet tal-baġit mhux użati fil-każijiet ta' diżastri u kriżijiet umanitarji internazzjonali rriżultat bħala relevanti u effiċjenti. Dik il-possibilità għandha għalhekk tiġi estiża għal avvenimenti simili li jseħħu wara l-1 ta' Diċembru. F'dawn il-każijiet, għar-raġunijiet tat-trasparenza, il-Kummissjoni għandha tinforma immedjatament lill-awtorità tal-baġit bid-deċiżjoni tagħha. Il-Kummissjoni għandha tiddeċiedi wkoll b'mod awtonomu, f'ċerti limiti, dwar it-trasferimenti mir-riżerva tal-għajnuna ta' emerġenza. 18. Fir-rigward tad-dispożizzjonijiet dwar il-proporzonalità, il-kunċett tar-riskju tollerabbli ta' żbalji għandu jiġi introdott bħala parti mill-valutazzoni tar-riskju li ssir mill-Uffiċjal Awtorizzanti. L-istituzzjonijiet għandhom ikunu jistgħu ma jużawx il-limitu ta' materjalità ġenerali ta' 2% użat mill-Qorti tal-Awdituri sabiex tikkonkludi dwar il-legalità u r-regolarità tat-tranżazzjonijiet sottostanti. Il-livelli ta' riskju tollerabbli jkunu bażi aktar xierqa sabiex fuqhom l-Awtorità tal-Kwittanza tiddeċiedi dwar il-kwalità tal-ġestjoni tar-riskju mill-Kummissjoni. Il-Parlament Ewropew u l-Kunsill għandhom għalhekk jiddeterminaw il-livell ta' riskju tollerabbli ta' żbalji għal kull qasam ta' politika, filwaqt li jqisu l-kosti u l-benefiċċji tal-kontrolli. 19. Għall-finijiet tal-Artikolu 316 tat-TFUE, għandu jiġi stipulat li l-Kunsill Ewropew u l-Kunsill jaqsmu l-istess taqsima tal-baġit. 20. Il-proċedura annwali tal-baġit emendata taħt it-TFUE għandha tiġi riflessa f'dan ir-Regolament. 21. Fir-rigward tal-istabbiliment tal-baġit, huwa importanti li tiġi ddefinita b'mod ċar l-istruttura u l-preżentazzjoni tal-abbozz tal-baġit imfassal mill-Kummissjoni. Il-kontenut tal-introduzzjoni ġenerali ta' qabel l-abbozz tal-baġit għandha tiġi deskritta b'mod aktar preċiż. Huwa wkoll neċessarju li tiġi inkluża dispożizzjoni dwar l-ipprogrammar finanzjarju għas-snin li ġejjin kif ukoll dwar il-possibilità li l-Kummissjoni tressaq kwalunkwe dokument ta' ħidma sabiex tappoġġja talbiet tal-baġit. 22. Fir-rigward tal-karatteristiċi speċifiċi tal-Politika Estera u ta' Sigurtà Komuni, il-forom li jieħdu l-atti bażiċi taħt it-TFUE u taħt it-Titolu V u VI tat-Trattat dwar l-Unjoni Ewropea għandhom jiġu aġġornati. Minbarra dan, il-proċedura tal-adozzjoni tal-miżuri ta' tħejjija fil-qasam tal-azzjoni esterna għandha tiġi adattata għad-dispożizzjonijiet tat-TFUE. 23. Fir-rigward tal-metodi ta' implimentazzjoni, li jirregolaw b'mod partikolari l-kundizzjonijiet tal-esternalizzazzjoni tal-poteri ta' implimentazzjoni għal partijiet terzi, ir-regoli saru kumplikati wisq matul is-snin u għandhom jiġu ssimplifikati. Fl-istess ħin, l-objettiv inizjali tal-esternalizzazzjoni - li jiġi żgurat li jkun xi jkun il-metodu ta' implimentazzjoni, in-nefqa tkun implimentata b'livell ta' kontroll u trasparenza ekwivalenti għal dak mistenni mis-servizzi tal-Kummissjoni - għandu jinżamm. Għalhekk, għandha ssir distinzjoni ċara bejn sitwazzjonijiet fejn il-baġit jiġi implimentat direttament, mill-Kummissjoni jew l-aġenziji eżekuttivi tagħha, u sitwazzjonijiet fejn il-baġit jiġi implimentat indirettament permezz ta' partijiet terzi. Dan għandu jippermetti l-istabbiliment ta' sistema komuni għall-ġestjoni indiretta bil-possibilità li din tiġi adattata skont ir-regoli speċifiċi għas-settur, b'mod partikolari fejn il-baġit huwa implimentat indirettament mill-Istati Membri taħt il-ġestjoni maqsuma. Din is-sistema komuni għandha tinkludi b'mod partikolari l-prinċipji bażiċi li għandhom jiġu rrispettati mill-Kummissjoni fejn tideċiedi li timplimenta l-baġit b'mod indirett u l-prinċipji bażiċi li għandhom jiġu rrispettati mill-partijiet fdati. Il-Kummissjoni għandha tkun tista' tapplika r-regoli u l-proċeduri tal-Unjoni jew taċċeta l-applikazzjoni tar-regoli u l-proċeduri tal-entità fdata, sakemm din tal-aħħar tiggarantixxi protezzjoni ekwivalenti għall-interessi finanzarji tal-Unjoni. 24. Ir-Regoli dwar valutazzjoni ex ante tal-entitajiet, minbarra Stati Membri li ma humiex suġġetti għal valutazzjoni ex ante, għandhom jiġu adattati sabiex jiġi assigurat li l-entitajiet u l-persuni fdati kollha jipprovdu livell ta' protezzjoni tal-interessi finanzjarji tal-Unjoni ekwivalenti għal dak mitlub taħt dan ir-Regolament. Bħala parti mid-dmirijiet ta' superviżjoni tal-Kummissjoni, għandu jkun stipulat sett ta' obbligi ta' kontroll u awditu, inkluż il-proċeduri tal-approvazzjoni tal-kontijiet għat-tipi kollha ta' ġestjoni tal-baġit. 25. Sabiex iqisu l-ħtiġijiet operattivi u jiffaċilitaw l-implimentazzjoni minn benefiċjarji potenzjali jew imsieħba responsabbli mill-implimentazzjoni, il-ħtiġijiet għandhom jibqgħu proporzjonali għar-riskji speċifiċi tal-azzjoni u l-ambjent ta' kontroll globali tagħha. In-natura tad-dmirijiet u tal-miżuri mwettqa mill-Kummissjoni bħala parti mis-superviżjoni u l-appoġġ tal-implimentazjoni tal-azzjoni għandha titqies meta tiġi vvalutata l-kapaċità tal-parti terza jew entità sabiex tikkonforma ma' dawn l-obbligi. Minbarra dan, dan ir-Regolament għandu jakkomoda strumenti finanzjarji ġodda bħal strumenti finanzjarji u Sħubijiet Privati u Pubbliċi sabiex jittejjeb it-twettiq tal-baġit u tal-politika. 26. L-esperjenza bis-Sħubijiet Pubbliċi Privati (PPPs) istituzzjonalizzati bħala korpi tal-Unjoni taħt l-Artikolu 185 tar-Regolament (KE, Euratom) Nru 1605/2002 turi li alternattivi oħra għandhom jiġu miżjuda sabiex tiżdied l-għażla ta' strumenti sabiex din tinkludi korpi li r-regoli tagħhom huma aktar flessibbli u aċċessibbli għall-imsieħba privati minn dawk applikabbli għall-istituzzjonijiet tal-Unjoni. Dawn l-alternattivi għandhom joperaw taħt ġestjoni indiretta. Alternattiva għal dan għandu jkun korp stabbilit b'att bażiku u mogħni b'regoli finanzjarji li għandhom iqisu l-prinċipji neċessarji sabiex tiġi żgurata ġestjoni finananzjarja tajba tal-fondi tal-Unjoni. Dawn il-prinċipji għandhom jiġu adottati b'regolament delegat u għandhom ikunu bbażati fuq dawk li magħhom għandhom jikkonformaw entitajiet terzi fdati bi dmirijiet ta' implimentazzjoni tal-baġit. Alternattiva oħra għandha tkun l-implimentazzjoni tal-PPPs mill-korpi rregolati mil-liġi privata ta' Stat Membru. 27. L-obbligi bażiċi ta' kontroll u awditu tal-Istati Membri fejn dawn jimplimentaw il-baġit b'mod indirett f'ġestjoni maqsuma, li bħalissa jeżistu biss f'Regolamenti speċifiċi għal setturi, għandhom, f'konformità mal-Artikolu 317 tat-TFUE, ikunu introdotti f'dan ir-Regolament. Għalhekk, huwa neċessarju li jiġu inklużi dispożizzjonijiet li jistabbilixxu qafas koerenti għall-oqsma ta' politika kollha kkonċernati, dwar struttura amministrattiva armonizzata fuq il-livell nazzjonali, obbligi komuni ta' ġestjoni u kontroll għal dawk l-istrutturi, dikjarazzjoni annwali tal-assigurazzjoni annwali tal-ġestjoni b'opinjoni indipendenti tal-awditu dwarha u dikjarazzjoni annwali mill-Istati Membri li biha jassumu r-responsabbiltà għall-ġestjoni tal-fondi tal-Unjoni li huma fdati lilhom, il-mekkaniżmi tal-approvazzjoni, sospensjoni u korrezzjoni finanzjarja operati mill-Kummissjoni. Dispożizzjonijiet dettaljati għandhom jinżammu f'Regolamenti speċifiċi għas-setturi. 28. Fir-rigward tad-dmirijiet tal-uffiċjal awtorizzanti b'delega, għandhom jiġu ċċarati xi dispożizzjonijiet, b'mod partikolari dawk li jirrigwardaw il-proċeduri ta' kontroll intern li huwa jistabbilixxi ex ante u ex post u d-dmirijiet ta' rappurtar tiegħu. F'dan ir-rigward, il-kontenut tar-rapport annwali ta' attività tiegħu għandu jiġi aġġornat f'konformità mal-prattika li tikkonsisti fl-inklużjoni tal-informazzjoni finanzjarja u ta' ġestjoni meħtieġa li tappoġġja d-dikjarazzjoni ta' assigurazzjoni tiegħu dwar it-twettiq tad-dmirijiet tiegħu. 29. Ir-responsabbiltajiet tal-Uffiċjal tal-Kontabilità tal-Kummissjoni għandhom jiġu ċċarati, b'mod partikolari għandu jiġi speċifikat li huwa l-unika persuna li hija intitolata li tiddefinixxi r-regoli tal-kontabilità u l-karti tal-kontijiet armonizzati, filwaqt li l-Uffiċjali tal-Kontabilità tal-istituzzjonijiet l-oħra kollha jiddefinixxu l-proċeduri tal-kontabilità applikabbli fl-istituzzjonijiet tagħhom. 30. Sabiex tiġi ffaċilitata l-implimentazzjoni ta' ċerti programmi jew azzjonijiet fdati lil istituzzjonijiet finanzjarji, il-possibilità li jinfetħu kontijiet fiduċjarji għandha tiġi introdotta f'dan ir-Regolament. Dawn il-kontijiet bankarji għandhom jinfetħu f'isem il-Kummissjoni fil-kotba ta' istituzzjoni finanzjarja. Huma għandhom jiġu ġestiti minn dik l-istituzzjoni finanzarja taħt ir-responsabbiltà tal-uffiċjal awtorizzanti u għandu jkun possibbli li jinfetħu f'muniti oħra minbarra l-euro. 31. Fir-rigward tal-operazzjonijiet tad-dħul, huwa neċessarju li r-regoli dwar l-istimi tal-ammonti riċevibbli jiġu ssimplifikati sabiex jitqiesu l-ħtiġijiet baġitarji. Ir-reġistrazzjoni għandha tkun meħtieġa meta l-previżjoni ta' dħul ikollha ċerta grad ta' probabbiltà u tkun tista' tiġi tradotta f'ċifri bi grad raġonevoli ta' approssimazzjoni. Għandha tinkiseb simplifikazzjoni billi jiġu introdotti xi dispożizzjonijiet speċifiċi dwar il-proċeduri tal-aġġustament jew it-tħassir ta' stima ta' ammont riċevibbli. 32. Ir-regoli dwar l-irkupru għandhom jiġu ċċarati u msaħħa. B'mod partikolari, hija meħtieġa kjarifika sabiex jiġi speċifikat li t-tħassir ta' ammont riċevibbli stabbilit ma jimplikax ir-rinunzja ta' intitolament stabbilit tal-Unjoni. Minbarra dan, sabiex tissaħħaħ is-salvagwardja tal-interessi finanzjarji tal-Unjoni, il-fondi tal-Unjoni mitluba għar-rimbors għandhom jiġu trattati mill-Istati Membri b'mod mhux anqas favorevoli mill-pretensjonijiet ta' kumpaniji pubbliċi fuq it-territorju tagħhom. 33. Filwaqt li titqies il-Komunikazzjoni tal-Kummissjoni dwar il-ġestjoni tal-multi miġbura temporanjament[13], il-multi, penali u sanzjonijiet u kull dħul iġġenerat minnhom għandhom jiġu rreġistrati bħala dħul tal-baġit fis-sena ta' wara l-eżawriment tar-rimedji kollha kontra d-deċiżjonijiet li jimponuhom. Bħala eċċezzjoni għal din ir-regola, porzjon limitat għal 2% tal-ammonti totali ta' multi jew penali li għandhom jiddaħħlu fil-baġit għandu jinżamm sabiex jissupplixxi l-Fond maħluq minn dik il-Komunikazzjoni. 34. Fir-rigward tal-ħlasijiet u f'konformità mal-prinċipju tal-ġestjoni finanzjarja tajba, għandha tiġi pprovduta kjarifika tad-diversi tipi ta' ħlasijiet. Minbarra dan, il-ħlasijiet ta' prefinanzjament għandhom jiġu approvati regolarment mill-uffiċjal awtorizzanti responsabbli f'konformità mar-regoli tal-kontabilità definiti mill-Uffiċjal tal-Kontabilità tal-Kummissjoni. Għandhom jiddaħħlu dispożizzjonijiet xierqa fil-kuntratti, id-deċiżjonijiet ta' għotja u l-ftehimiet ta' delega ma' pajjiżi terzi sabiex jinkiseb dan l-għan. 35. L-istituzzjonijiet għandhom jitħallew jagħtu l-qbil minn qabel tagħhom sabiex uffiċjalment jaċċettaw it-trażmissjoni ta' dokumenti permezz tal-proċedura elettronika. Minbarra dan, f'konformità mad-deċiżjonijiet tal-Kummissjoni dwar id-dokumenti elettroniċi u diġitalizzati, dispożizzjonijiet finanzjarji dwar il-verifikazzjonijiet applikabbli għall-impenji għandhom jiġu aġġornati u jirrikonoxxu espliċitament il-valur legali tal-formoli tal-ordnijiet u l-fatturi elettroniċi għar-reġistrazzjoni tal-impenji legali. 36. Ir-regoli tal-esklużjoni għandhom ukoll jittejbu sabiex tissaħħaħ il-protezzjoni tal-interessi finanzjarji tal-Unjoni. Ir-referenza għall-ħasil tal-flus għandha tiġi miżjuda, kif stipulat fid-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi[14]. Minbarra dan, sitwazzjonijiet ta' esklużjoni li jirrigwardaw kandidati jew offerenti li jkunu nstabu ħatja b'sentenza li jkollha s-saħħa ta' res judicata għal reat li jirrigwarda l-kondotta professjonali tagħhom, jew għal frodi, korruzzjoni, involviment f'organizzazzjoni kriminali, ħasil ta' flus, jew ksur kriminali simili ta' detriment għall-interessi finanzjarji tal-Unjoni għandhom jiġu estiżi għal persuni li għandhom poter ta' rappreżentazzjoni, teħid ta' deċiżjonijiet jew kontroll fuq dawn il-kandidati u offerenti. Madankollu, għal raġunijiet ta' proporzjonalità, l-esklużjoni ma għandhiex tapplika għal kandidati u offerenti li jkunu jistgħu juru li ħadu miżuri adegwati kontra l-persuni kkonċernati li jkollhom poter ta' rappreżentazzjoni. Fl-aħħar nett, sabiex tiġi żgurata l-kontinwità tas-servizz tal-istituzzjonijiet, fil-każ ta' proċeduri nnegozjati fejn, għal raġunijiet tekniċi jew artistiċi jew għal raġunijiet konnessi mal-protezzjoni ta' drittijiet esklussivi, il-kuntratt jista' jingħata biss lil operatur eknomiku partikolari, għandha tiġi introdotta deroga mill-obbligu tal-esklużjoni fuq il-bażi tar-raġunijiet ta' falliment jew sitwazzjonijiet analogi, kondotta ħażina professjonali serja u nuqqas ta' konformità ma' obbligi soċjali. 37. Minkejja li l-Bank Ċentrali Ewropew (BĊE) u l-Bank Ewropew għall-Investiment (BEI) għandhom l-istatus speċifiku tagħhom fil-qafas tal-Unjoni, l-użu tar-riżorsi tagħhom huwa ta' interess finanzjarju għall-Unjoni. Għalhekk, huma għandu jkollhom aċċess għall-informazzjoni fil-bażi ċentrali tad-dejta tal-esklużjoni, li nħolqot sabiex tħares l-interessi finanzjarji tal-Unjoni, u għandhom iqisuha taħt ir-responsabbiltà tagħhom għall-għoti tal-kuntratti taħt ir-regoli tal-akkwist tagħhom. Il-BĊE u l-BEI għandhom ukoll jikkomunikaw lill-Kummissjoni informazzjoni dwar offerenti li huma suġġetti għal sentenza definittiva għal frodi jew ksur kriminali simili ta' detriment għall-interessi finanzjarji tal-Unjoni. 38. Fir-rigward tal-penali amministrattivi u finanzjarji, bażi legali soda għall-pubblikazzjoni tad-deċiżjonijiet li japplikaw dawn il-penali għandha tiġi introdotta, f'konformità mal-obbligi tal-protezzjoni tad-dejta. Din il-pubblikazzjoni għandha tibqa' mhux obbligatorja għar-raġunijiet tal-protezzjoni tad-dejta u s-sigurtà legali. 39. Għal raġunijiet ta' ċarezza legali u simplifikazzjoni, il-qafas għall-għoti u l-monitoraġġ tal-għotjiet tal-Unjoni għandu jiġi revedut, b'mod partikolari d-dispożizzjonijiet speċifiċi għall-implimentazzjoni tal-prinċipji tat-trasparenza, it-trattament ugwali, il-kofinanzjament, l-assenza ta' profitt, l-għoti digressiv għall-għotjiet operattivi, il-projbizzjoni tal-għotjiet retrospettivi u l-kontroll. 40. Għall-finijiet tal-qafas għall-għoti u l-monitoraġġ tal-għotjiet tal-Unjoni, u fid-dawl tal-esperjenza prattika, is-sistema tas-somom ta' darba għandha tiġi ċċarata (somom ta' darba, skala standard ta' spejjeż għal kull unità u rati fissi) u għandha tkun distinta b'mod ċar minn kwalunkwe verifika ex post tal-kostijiet reali. Il-miżuri ta' kontroll għandhom jiġu aġġustati għal din is-sistema l-ġdida bil-possibiltà li jintalbu awditi operattivi u li l-osservazzjonijiet jiġu estiżi għal proġetti mhux awditjati tal-istess benefiċjarju fejn żbalji rikorrenti jkunu nstabu fi proġetti simili. Fl-aħħar nett, il-possibilità għal benefiċjarju li jirridistribwixxi l-għotja tiegħu permezz ta' sussidji għal partijiet terzi għandha tiġi estiża taħt ċerti kundizzjonijiet sabiex tiġi ffaċilitata l-implimentazzjoni korretta ta' programmi ddedikati għal diversi persuni fiżiċi li jistgħu jintlaħqu biss permezz ta' żewġ livelli ta’ dispaċċ. Din ir-ridistribuzzjoni għandha tiġi awtorizzata sakemm jiġu ppreżentati l-garanziji xierqa mill-benefiċjarju tal-ewwel livell u jiġu introdotti fil-ftehim tal-għotja klawżoli adegwati li jillimitaw il-marġini tal-apprezzar għall-għażla ta' sottobenefiċjarji u l-ammont tal-għotja. 41. Bħala tip ġdid ta' appoġġ finanzjarju, il-premjijiet għandhom jiġu rregolati separatament mis-sistema tal-għotjiet, b'regoli speċifiċi li ma fihom l-ebda referenza għall-ispejjeż prevedibbli. Il-premjijiet għandhom ikunu parti mill-programm ta' ħidma annwali u, 'l fuq minn ċertu limitu, għandhom jingħataw minn benefiċjarju jew minn kuntrattur wara li l-kundizzjonijiet u l-kriterji tal-għoti tagħhom ikunu ġew approvati mill-Kummissjoni. 42. L-istrumenti finanzjarji huma dejjem aktar importanti għall-multiplikazzjoni tal-effett tal-fondi tal-Unjoni meta dawn il-fondi jiġu miġbura ma' fondi oħra jew jinkludu effett ta' multiplikazzjoni. Ladarba dawn l-istrumenti finanzjarji ma jistgħux jiġu assimilati mas-servizzi jew l-għotjiet, għandu jiġi stabbilit tip ġdid ta' appoġġ finanzjarju. 43. Fir-rigward tar-regoli dwar il-kontabilità u l-kontijiet, il-preżentazzjoni tal-kontijiet għandha tiġi ssimplifikata billi jiġi stipulat li l-kontijiet tal-Unjoni jinkludu biss id-dikjarazzjonijiet finanzjarji kkonsolidati u l-kontijiet baġitarji aggregati. Għandu jiġi ċċarat ukoll li l-proċess ta' konsolidazzjoni jirrigwarda biss l-istituzzjonijiet iffinanzjati mill-baġit tal-Unjoni, sabiex jitqies l-istatus speċifiku indipendenti tal-BĊE. 44. Sabiex jiġu sseparati b'mod ċar id-dmirijiet u r-responsabbiltajiet tal-Uffiċjal tal-Kontabilità tal-Kummissjoni minn dawk tal-uffiċjali tal-kontabilità tal-istituzzjonijiet jew il-korpi li l-kontijiet tagħhom huma kkonsolidati, għandu jiġi stipulat li r-rapport dwar il-ġestjoni baġitarja u finanzjarja tas-sena finanzjarja għandu jiġi ppreparat minn kull istituzzjoni jew korp u mbagħad jintbagħat lill-awtorità tal-baġit u lill-Qorti tal-Awdituri sal-31 ta' Marzu tas-sena finanzjarja ta' wara. 45. Huwa neċessarju li jiġu aġġornati r-regoli u l-prinċipji tal-Unjoni dwar il-kontabilità sabiex tiġi żgurata l-koerenza tagħhom mar-regoli tal-Istandards Internazzjonali tal-Kontabilità tas-Settur Pubbliku (IPSAS). 46. Id-dispożizzjonijiet li jirrigwardaw il-kontijiet provviżorji u finali għandhom jiġu aġġornati, b'mod partikolari sabiex jipprovdu għall-informazzjoni tar-rappurtar li għandha takkumpanja l-kontijiet li jintbagħtu lill-uffiċjal tal-Kontabilità tal-Kummissjoni għall-finijiet tal-konsolidazzjoni. Għandha ssir ukoll referenza għall-ittra ta' rappreżentazzjoni li takkumpanja t-trażmissjoni, mill-istituzzjonijiet u l-korpi ffinanzjati mill-baġit, lill-Qorti tal-Awdituri tal-kontijiet finali tagħhom, kif ukoll l-ittra ta' rappreżentazzjoni li takkumpanja t-trażmissjoni tal-kontijiet finali kkonsolidati tal-Unjoni. Fl-aħħar nett, skadenza aktar bikrija għandha tiġi stabbilita għall-Qorti tal-Awdituri sabiex din tagħmel l-osservazzjonijiet tagħha dwar il-kontijiet provviżorji tal-istituzzjonijiet għajr il-Kummissjoni u l-korpi li huma ffinanzjati mill-baġit sabiex dawn ikunu jistgħu jipproduċu l-kontijiet finali tagħhom fid-dawl tar-rimarki tal-Qorti tal-Awdituri. 47. Fir-rigward tal-informazzjoni li għandha tiġi ppreżentata mill-Kummissjoni fil-kuntest tal-kwittanza, il-Kummissjoni għandha b'mod partikolari tippreżenta lill-Parlament Ewropew u lill-Kunsill rapport ta' evalwazzjoni dwar il-finanzi tal-Unjoni bbażat fuq ir-riżultati miksuba, f'konformità mal-Artikolu 318 tat-TFUE. Dispożizzjonijiet adegwati għandhom għalhekk jiġu introdotti f'dan ir-Regolament għal dan ir-rapport fir-rigward ta' rekwiżiti oħra ta' rappurtar eżistenti. 48. Rigward id-dispożizzjonijiet speċifiċi ta' dan ir-Regolament li jirrigwardaw il-fondi strutturali, il-fondi ta' koeżjoni, il-fond Ewropew tas-Sajd, il-Fond Agrikolu Ewropew għall-Iżvilupp Rurali u l-fondi fil-qasam tal-Libertà, is-Sigurtà u l-Ġustizzja ġestiti taħt il-ġestjoni maqsuma, id-dispożizzjoni għall-ħlas lura tal-ħlasijiet fuq il-kont u sabiex jerġgħu jitpoġġew għad-dispożizzjoni l-approprjazzjonijiet li kienet fid-dikjarazzjoni tal-Kummissjoni annessa mar-Regolament tal-Kunsill (KE) Nru 1260/1999 tal-21 ta' Ġunju 1999 li jistabbilixxi d-dispożizzjonijiet ġenerali dwar il-Fondi Strutturali[15] għandha tinżamm. Minbarra dan, b'deroga mir-regola tat-trasferiment 'il quddiem, għandu jiġi permess li jiġu ttrasferiti 'l quddiem approprjazzjonijiet għall-impenji disponibbli fi tmiem is-sena finanzjarja, li jirriżultaw mill-ħlas lura ta' ħlasijiet bil-quddiem, sakemm jingħalaq il-programm, u li jintużaw dawn l-approprjazzjonijiet għall-impenji meta approprjazzjonijiet għall-impenji oħra ma jkunux għadhom disponibbli. 49. Minbarra dan, hija meħtieġa kjarifika għall-parteċipazzjoni taċ-Ċentru Konġunt għar-Riċerka (JRC) fil-proċeduri tal-akkwisti u l-għotjiet meta dan iwettaq attivitajiet iffinanzjati b'mod sħiħ jew parzjali mill-baġit ġenerali barra mil-linji tal-baġit normalment iddedikati għall-JRC fil-fondi tar-riċerka. Meta jkun qed jipparteċipa fil-proċeduri tal-għotjiet u l-akkwist pubbliku bħala parti terza, il-JRC għandu jiġi eżentat mill-applikazzjoni tad-dispożizzjonijiet li jirrigwardaw il-kriterji tal-esklużjoni, il-penali amministrattivi u finanzjarji, il-kapaċità ekonomika u finanzjarja u t-tqegħid ta' garanziji. Minbarra dan, huwa neċessarju li jitqiesu s-servizzi tekniċi u xjentifiċi pprovduti mill-JRC lill-Istituzzjonijiet jew is-servizzi tal-Kummissjoni l-oħra permezz ta' arranġamenti amministrattivi interni, li huma barra mir-regoli tal-akkwisti pubbliċi. Fl-aħħar nett, sabiex dawn il-kompiti jitwettqu b'mod effettiv, id-dħul li jiġi mill-attivitajiet marbuta ma' dawn il-kompiti għandu jitqies b'mod eċċezzjonali bħala dħul assenjat estern. 50. Fir-rigward tad-dispożizzjonijiet speċifiċi li jirrigwardaw l-implimentazzjoni tal-azzjonijiet esterni, huwa neċessarju li dawn jiġu adattati għall-bidliet proposti għall-metodi tal-implimentazzjoni. 51. Sabiex jissaħħaħ ir-rwol internazzjonali tal-Unjoni fl-azzjonijiet esterni u l-iżvilupp, u tiżdied il-viżibilità u l-effiċjenza tiegħu, il-Kummissjoni għandha tkun awtorizzata li toħloq u tamministra fondi fiduċjarji Ewropej għal azzjonijiet ta' emerġenza, ta' wara l-emerġenzi jew tematiċi. Minkejja li mhumiex integrati fil-baġit, dawn il-fondi fiduċjarji għandhom ikunu amministrati skont ir-regoli finanzjarji stabbiliti f'dan ir-Regolament safejn hu neċessarju għas-sigurtà u t-trasparenza tal-użu tal-fondi tal-Unjoni. Għal dak l-iskop, il-Kummissjoni għandha tippresjedi l-bord ta' tmexxija stabbilit għal kull fond fiduċjarju sabiex tiġi żgurata r-rappreżentazzjoni tad-donaturi u jittieħdu d-deċiżjonijiet dwar l-użu tal-fondi. Minbarra dan, l-uffiċjal tal-kontabilità ta' kull fond fiduċjarju għandu jkun l-uffiċjal tal-kontabilità tal-Kummissjoni. 52. Fir-rigward tal-entitajiet fdati taħt il-ġestjoni indiretta bl-implimentazzjoni tal-azzjonijiet esterni, il-perjodu għall-konklużjoni tal-kuntratti u l-għotjiet minn dawn l-entitajiet għandu jkun limitat għal tliet snin wara l-iffirmar tal-ftehim tad-delega mal-Kummissjoni, sakemm ma jkunx hemm ċirkustanzi eċċezzjonali u esterni speċifiċi. Madankollu, dik l-iskadenza ma għandhiex tapplika għal programmi multiannwali implimentati taħt il-proċeduri tal-fondi strutturali. Regoli dettaljati għad-diżimpenjar tal-approprjazzjonijiet fil-każ ta' dawk il-programmi multiannwali għandhom ikunu stabbiliti fir-regoli speċifiċi għas-setturi. 53. Fir-rigward tar-regoli speċifiċi dwar l-akkwist applikabbli għall-azzjonijiet esterni, huwa neċessarju li ċ-ċittadini ta' pajjiżi terzi jiħallew jieħdu sehem fil-proċeduri tal-offerti, fil-każ tal-implimentazzjoni ta' programm mingħajr att bażiku u fejn ikun hemm ċirkustanzi eċċezzjonali debitament iġġustifikati. 54. Fir-rigward tad-dispożizzjonijiet speċifiċi għall-approprjazzjonijiet amministrattivi, l-istituzzjonijiet għandhom jitħallew jiżviluppaw politika tal-proprjetà immobbli fit-tul u japprofittaw ruħhom minn rati baxxi ta' imgħax grazzi għall-klassifikazzjoni tal-kreditu favorevoli tal-Unjoni fis-suq finanzjarju. Għal dan il-għan, huma għandhom ikunu awtorizzati sabiex jiksbu self barra mill-baġit sabiex jakkwistaw assi ta' proprjetà immobbli. Dan ikun jipprovdi l-possibilità li tiġi indirizzata l-kumplessità tas-sistema preżenti, filwaqt li jiġu ffrankati l-ispejjeż u tiżdied it-trasparenza. 55. Fir-rigward tal-programmi ta' qafas tar-riċerka, fid-dawl tal-esperjenza prattika, l-ambitu tal-proċedura speċjali ta' selezzjoni tal-persuni fiżiċi bħala esperti għandha tiġi ċċarata hekk kif l-għajnuna tagħhom hija meħtieġa fl-evalwazzjoni tal-proposti ta' proġetti, applikazzjonijiet għal għotjiet, proġetti u sejħiet għall-offerti u sabiex jagħtu opinjonijiet u pariri esperti. 56. Il-Kummissjoni għandha tingħata l-awtorità li tadotta atti delegati f'konformità mal-Artikolu 290 tat-Trattat sabiex tistabbilixxi regoli dettaljati għall-applikazzjoni ta' dan ir-Regolament, regolament finanzjarju ta' qafas għall-korpi mwaqqfa skont it-TFUE u t-Trattat tal-Euratom u regolament finanzjarju mudell għas-Sħubijiet Pubbliċi-Privati sabiex jiġu stabbiliti l-prinċipji neċessarji sabiex tiġi żgurata ġestjoni finanzjarja tajba. 57. Ir-reviżjoni ta' dan ir-Regolament Finanzjarju għandha ssir biss meta jkun neċessarju. Reviżjonijiet frekwenti wisq tar-RF jiġġeneraw spejjeż sproporzjonati fl-aġġustar tal-istrutturi u l-proċeduri amministrattivi għar-regoli l-ġodda. Minbarra dan, iż-żmien jista' jkun qasir wisq biex ikun possibbli li wieħed jasal għal konklużjonijiet validi mill-applikazzjoni tar-regoli li jkunu fis-seħħ. 58. Sabiex tkun żgurata l-kontinwità fl-implimentazzjoni tal-programmi kurrenti, id-dispożizzjonijiet dwar l-obbligi ta' kontroll u awditjar tal-Istati Membri meta jkunu qed jimplimentaw il-baġit indirettament taħt il-ġestjoni maqsuma għandhom japplikaw biss għall-ġenerazzjoni li jmiss ta' regolamenti speċifiċi għas-setturi. ADOTTAW DAN IR-REGOLAMENT: L-EWWEL PARTI DISPOŻIZZJONIJIET KOMUNI TITOLU I SUĠĠETT U KAMP TA' APPLIKAZZJONI Artikolu 1 Suġġett Dan ir-Regolament jistabbilixxi r-regoli għall-istabbiliment u l-implimentazzjoni tal-baġit annwali tal-Unjoni Ewropea, (minn hawn 'il quddiem il-"baġit"), u għall-preżentazzjoni u l-awditjar tal-kontijiet. Artikolu 2Il-kamp ta' applikazzjoni Kwalunkwe dispożizzjonijiet li jikkonċernaw l-implimentazzjoni tad-dħul u n-nefqa tal-baġit, li jinsabu f'att leġiżlattiv ieħor, għandhom ikunu konformi mal-prinċipji tal-baġit kif elenkati fit-Titolu II. Dan ir-Regolament għandu japplika għall-Parlament Ewropew, il-Kunsill Ewropew u l-Kunsill, il-Kummissjoni Ewropea, il-Qorti tal-Ġustizzja tal-Unjoni Ewropea u l-Qorti Ewropea tal-Awdituri, il-Kumitat Ekonomiku u Soċjali Ewropew, il-Kumitat tar-Reġjuni, l-Ombudsman Ewropew, il-Kontrollur Ewropew għall-Protezzjoni tad-Dejta u s-Servizz Ewropew għall-Azzjoni Esterna (minn hawn ’il quddiem 'l-istituzzjoni(jiet)'). Dan ir-Regolament ma għandux japplika għall-Bank Ċentrali Ewropew. Dan ir-Regolament għandu japplika għall-implimentazzjoni tal-infiq amministrattiv fir-rigward tal-approprjazzjonijiet ipprovduti fil-baġit għall-Aġenzija tal-Forniment tal-Euratom. TITOLU IIPRINĊIPJI TAL-BAĠIT Artikolu 3 Prinċipji tal-baġit Il-baġit għandu jkun stabbilit u implimentat f’konformità mal-prinċipji tal-unità, il-preċiżjoni baġitarja, l-annwalità, l-ekwilibriju, l-unità tal-kontijiet, l-universalità, l-ispeċifikazzjoni, il-ġestjoni finanzjarja tajba li titlob kontroll intern effettiv u effiċjenti, u t-trasparenza kif imniżżel f’dan ir-Regolament. KAPITOLU 1PRINĊIPJI TAL-UNITÀ U TAL-PREĊIŻJONI TAL-BAĠIT Artikolu 4Definizzjoni tal-baġit 1. Il-baġit huwa l-istrument li, għal kull sena finanzjarja, ibassar u jawtorizza d-dħul u l-infiq kollu meqjus bħala meħtieġ għall-Unjoni u għall-Komunità Ewropea tal-Enerġija Atomika. 2. Id-dħul u l-infiq tal-Unjoni għandhom jinkludu: (a) id-dħul u l-infiq tal-Unjoni, inkluża n-nefqa amministrattiva kkaġunata għall-istituzzjonijiet mid-dispożizzjonijiet tat-Trattat dwar l-Unjoni Ewropea li jirrigwardaw il-politka barranija u tas-sigurtà komuni, u n-nefqa operattiva kkaġunata mill-implimentazzjoni ta' dawk id-dispożizzjonijiet meta din tkun tinġarr mill-baġit; (b) l-infiq u d-dħul mill-Komunità Ewropea tal-Enerġija Atomika. Artikolu 5Regoli li jkopru l-prinċipji tal-Unità u l-preċiżjoni tal-baġit 1. Suġġett għal-Artikolu 80, l-ebda dħul ma għandu jkun miġbur u l-ebda nefqa ma għandha tkun effettwata sakem ma tkunx irreġistrata f'linja tal-baġit. 2. L-ebda nefqa ma tista' sseħħ jew tkun awtorizzata b'eċċess tal-approprjazzjonijiet awtorizzati. 3. Approprjazzjoni ma tistax tkun imdaħħla fil-baġit jekk din ma tkunx għal element ta' nefqa meqjus bħala meħtieġ. 4. L-imgħax li jkun ġej minn fondi li huma l-proprjetà tal-Unjoni ma għandux ikun dovut lill-Unjoni minbarra kif stipulat mod ieħor fil-ftehimiet konklużi mal-entitajiet fdati fil-punti (ii) sa (viii) tal-Artikolu 55(1)(b), u fid-deċiżjonijiet jew ftehimiet tal-għotja konklużi mal-benefiċjarji. F'dawn il-każijiet, dan l-imgħax għandu jerġa' jintuża għall-programm li jikkorrispondi miegħu jew jiġi rkuprat. KAPITOLU 2IL-PRINĊIPJU TAL-ANNWALITÀ Artikolu 6Definizzjoni L-approprjazzjonijiet imdaħħla fil-baġit għandhom ikunu awtorizzati għal sena finanzjarja waħda li għandha tkun mill-1 ta' Jannar sal-31 ta' Diċembru. Artikolu 7Tip ta' approprjazzjonijiet 1. Il-baġit għandu jkun fih approprjazzjonijiet differenzjati, li għandhom jikkonsistu f'approprjazzjonijiet għall-impenji u approprjazzjonijiet għall-ħlasijiet, u approprjazzjonijiet mhux-differenzjati. 2. L-approprjazzjonijiet għall-impenji għandhom ikopru l-ispiża totali tal-impenji legali li jsiru matul is-sena finanzjarja kurrenti, suġġett għall-Artikoli 83(2) u 180(2). 3. L-approprjazzjonijiet għall-ħlasijiet għandhom ikopru l-ħlasijiet magħmula biex jonoraw l-impenji legali li jsiru matul is-sena finanzjarja kurrenti u/jew snin finanzjarji preċedenti. 4. Il-paragrafi 1 u 2 għandhom ikunu bla ħsara għad-dispożizzjonijiet speċjali tat-Titoli I, IV u VI tal-Parti Tnejn. Dawn ma għandhomx iwaqqfu lill-approprjazzjonijiet milli jkunu impenjati globalment u lanqas impenji tal-baġit milli jsiru f'porzjonijiet annwali. Artikolu 8Regoli tal-kontabilità għad-dħul u għall-approprjazzjonijiet 1. Id-dħul għas-sena finanzjarja għandu jkun irreġistrat fil-kontijiet għas-sena finananzjarja fuq il-bażi tal-ammonti miġbura matul is-sena finanzjarja. Madankollu, ir-riżorsi proprji għax-xahar ta' Jannar tas-sena finanzjarja li ġejja jistgħu jitħallsu minn qabel skont ir-Regolament tal-Kunsill (KE, Euratom) Nru 1150/2000[16]. 2. L-entrati fir-rigward tar-riżorsi proprji tat-taxxa fu il-valur miżjud, ir-riżorsi addizzjonali bbażati fuq id-dħul nazzjonali gross u kwalunkwe kontribuzzjonijiet finanazjarji jistgħu jkunu aġġustati b'konformità mar-Regolament imsemmi fil-paragrafu 1. 3. L-approprjazzjonijiet awtorizzati għal sena finanzjarja partikolari jistgħu jintużaw biss biex ikopru n-nefqa impenjata u mħallsa f'dik is-sena finanzjarja u biex ikopru ammonti dovuti kontra impenji minn snin finanzjarji preċedenti. 4. L-impenji għandhom ikunu rreġistrati fil-kontijiet fuq il-bażi tal-impenji legali li jsiru sal-31 ta' Diċembru suġġett għall-impenji globali msemmija fl-Artikolu 83(2) u l-ftehimiet finanzjarji msemmija fl-Artikolu 180(2), konklużi ma' pajjiżi terzi, li għandhom ikunu rreġistrati fil-kontijiet fuq il-bażi tal-impenji tal-baġit sal-31 ta' Diċembru. 5. Il-ħlasijiet għandhom ikunu rreġistrati fil-kontijiet għas-sena finanzjarja fuq il-bażi tal-ħlasijiet effettwati mill-uffiċjal tal-kontabilità sa mhux aktar tard mill-31 ta' Diċembru ta' dik is-sena. 6. Bħala deroga mill-paragrafi 3, 4 u 5, in-nefqa tal-Fond Agrikolu Ewropew ta' Garanzija għandha tkun irreġistrata fil-kontijiet għal sena finanzjarja b'konformità mar-regoli elenkati fit-Titolu I tal-Parti Tnejn. Artikolu 9Tħassir u trasferiment 'il quddiem tal-approprjazzjonijiet 1. Approprjazzjonijiet li ma jkunux ġew użati sat-tmiem tas-sena finanzjarja li għaliha jkunu rreġistrati għandhom ikunu kkanċellati. Madankollu, dawn jistgħu jinġarru 'l quddiem lejn is-sena finanzjarja segwenti biss, b'deċiżjoni meħuda mill-istituzzjoni kkonċernata sa mhux aktar tard mill-15 ta' Frar, f'konformità mal-paragrafi 2 u 3 jew jiġu trasferiti 'l quddiem awtomatikament f'konformità mal-paragrafu 4. 2. Approprjazzjonijiet għall-impenji differenzjati u approprjazzjonijiet mhux-differenzjati li ma jkunux ġew impenjati fit-tmiem tas-sena finanzjarja jistgħu jiġu trasferiti 'l quddiem fi-rigward ta': (a) ammonti li jikkorrispondu għall-approprjazzjonijiet għall-impenji li dwarhom l-istadji preparatorji kważi kollha għall-proċedura tal-impenn ikunu ġew imwettqa sal-31 ta' Diċembru. Dawn l-ammonti jistgħu imbagħad ikunu impenjati sal-31 ta' Marzu tas-sena ta' wara; (b) ammonti li huma meħtieġa meta l-awtorità leġiżlattiva tkun adottat att bażiku fil-kwart finali tas-sena finanzjarja u l-Kummissjoni ma tkunx tista' timpenja l-approprjazzjonijiet li hemm provvediment dwarhom għal dan l-iskop sal-31 ta' Diċembru. 3. Approprjazzjonijiet għall-ħlasijiet jistgħu jiġu trasferiti 'l quddiem fir-rigward ta' ammonti meħtieġa biex ikopru impenji eżistenti jew impenji marbuta ma' approprjazzjonijiet għall-impenji li jiġu trasferiti 'l quddiem, meta l-approprjazzjonijiet li hemm provvediment dwarhom fil-linji relevanti fil-baġit għas-sena finanazjarja segwenti ma jkunux ikopru l-ħtiġijiet. L-istituzzjoni kkonċernata għandha l-ewwel tagħmel użu mill-approprjazzjonijiet awtorizzati għas-sena finanzjarja kurrenti u ma għandhiex tagħmel użu mill-approprjazzjonijiet li jiġu trasferiti 'l quddiem sakemm l-oħrajn ikunu ġew eżawriti. 4. Approprjazzjonijiet mhux differenzjati li jkunu jikkorrispondu għall-obbligazzjonijiet kontratti kif suppost sal-għeluq tas-sena finanzjarja għandhom jiġu trasferiti 'l quddiem biss awtomatikament għas-sena finanzjarja segwenti. 5. L-istituzzjoni kkonċernata għandha tinforma lill-Parlament Ewropew u lill-Kunsill (minn hawn il-quddiem 'l-awtorità tal-baġit') sa mhux aktar tard mill-15 ta' Marzu bid-deċiżjoni ta' trasferiment 'il quddiem li hi tkun ħadet u għandha tistqarr, għal kull linja tal-baġit, kif il-kriterji tal-paragrafi 2 u 3 jkunu ġew applikati għal kull trasferiment 'il quddiem. 6. Bla ħsara għall-Artikolu 10, approprjazzjonijiet imqiegħda f'riżerva u approprjazzjonijiet għall-infiq tal-persunal ma jistgħux jiġu trasferiti 'l quddiem. Artikolu 10Regoli dwar it-trasferiment 'il quddiem għad-dħul assenjat Introjtu mhux użat u approprjazzjonijiet disponibbli fil-31 ta’ Diċembru li jirriżultaw mill-introjtu assenjat imsemmi fl-Artikolu 18 għandhom jiġu trasferiti 'l quddiem kif ġej: (a) id-dħul assenjat estern għandu jiġi trasferit 'il quddiem awtomatikament u jrid ikun użat għal kollox sakemm l-operazzjonijiet kollha li jirrigwardaw il-programm jew l-azzjoni li jkunu ġie assenjat għalihom ikunu twettqu; id-dħul assenjat estern riċevut matul l-aħħar sena tal-programm jew l-azzjoni jista' jerġa' jintuża fl-ewwel sena tal-programm jew azzjoni sussegwenti; (b) id-dħul assenjat intern għandu jiġi trasferit 'il quddiem għal sena waħda biss, sakemm mhux speċifikat mod ieħor fl-att bażiku applikabbli, jew f'ċirkostanzi eċċezzjonali debitament iġġustifikati; l-approprjazzjonijiet disponibbli li jikkorrispondu miegħu għandhom jintużaw l-ewwel. Artikolu 11Diżimpenjar tal-approprjazzjonijiet Bla ħsara għal l-Artikoli 170 u 174, meta l-ammonti jiġu diżempenjati bħala riżultat ta' nuqqas ta' implimentazzjoni totali jew parzjali ta' l-azzjonijiet li għalihom kienu mmirati, fi kwalunkwe sena finanzjarja wara dik li fiha l-approprjazzjonijiet kienu ddaħħlu fil-baġit, l-approprjazzjonijiet ikonċernati għandhom ikunu mħassra. Artikolu 12Impenjar tal-approprjazzjonijiet L-approprjazzjonijiet imdaħħla fil-baġit jistgħu jkunu impenjati b'effett mill-1 ta’ Jannar, ladarba l-baġit ikun ġie finalment adottat, jekk mhux previst mod ieħor fit-Titolu I u fit-Titolu VI tal-Parti Tnejn. Artikolu 13Regoli applikabbli fil-każ ta' adozzjoni tard tal-baġit 1. Jekk il-baġit ma jkunx ġie definittivament adottat fil-bidu tas-sena finanzjarja, l-ewwel paragrafu tal-Artikolu 315 tat-Trattat dwar il-Funzjonament tal-Unjoni Ewropea (minn hawn 'il quddiem 'TFUE') għandu japplika għall-impenji u l-ħlas tan-nefqa li kien possibbli li tkun irreġistrata f'linja speċifika tal-baġit bħala parti mill-implimentazzjoni tal-aħħar baġit debitament adottat. 2. Impenji jistgħu isiru għal kull kapitolu sa massimu ta' kwart tat-total tal-approprjazzjonijiet allokati fil-kapitolu relevanti tas-sena finanzjarja preċedenti flimkien ma' wieħed minn tnax għal kull xhar li jkun għadda. Ħlasijiet jistgħu isiru ta' kull xhar għal kull kapitolu sa massimu ta' wieħed minn tnax tal-approprjazzjonijiet allokati fil-kapitolu relevanti tas-sena finanzjarja preċedenti. Il-limitu tal-approprjazzjonijiet li hemm provvediment dwaru fl-abozz tal-baġit waqt it-tħejjija tiegħu ma jistax ikun maqbuż. 3. Jekk il-kontinwità tal-azzjoni mill-Unjoni u l-ħtiġijiet tal-ġestjoni jkunu jitolbu dan, il-Kunsill, filwaqt li jaġixxi b'maġġoranza kwalifikata fuq proposta tal-Kummissjoni, jista' jawtorizza tnejn jew iktar minn kull tnax proviżorji kemm għall-impenji kif ukoll għall-ħlasijiet b'mod addizzjonali ma' dawk li jsiru disponibbbli b'mod awtomatiku skont il-paragrafi 1 u 2. Huwa għandu jippreżenta d-deċiżjoni tiegħu dwar l-awtorizzazzjoni mingħajr dewmien lill-Parlament Ewropew. Id-deċiżjoni għandha tidħol fis-seħħ tletin jum wara l-adozzjoni tagħha sakemm il-Parlament Ewropew, li jaġixxi b'maġġoranza tal-Membri tiegħu, ma jiddeċidix li jnaqqas in-nefqa f'dawk it-tletin jum. Jekk il-Parlament Ewropew jiddeċiedi li jnaqqas in-nefqa, il-Kunsill għandu jirrevedi d-deċiżjoni dwar l-awtorizzazzjoni filwaqt li jqis l-ammont approvat mill-Parlament Ewropew. Il-waħdiet minn kull tnax addizzjonali għandhom ikunu awtorizzati b'mod sħiħ u ma għandhomx ikunu diviżibbli. KAPITOLU 3PRINĊIPJU TAL-EKWILIBRIJU Artikolu 14Definizzjoni u ambitu 1. Id-dħul tal-baġit u l-approprjazzjonijiet għall-ħlasijiet għandhom ikunu bbilanċjati. 2. Fi ħdan il-qafas tal-baġit ġenerali, l-Unjoni u l-Komunità Ewropea tal-Enerġija Atomika, kif ukoll il-korpi stabbiliti mill-Unjoni kif imsemmija fl-Artikolu 200, ma jistgħux jidħlu għal dejn. Artikolu 15Bilanċ mis-sena finanzjarja 1. Il-bilanċ minn kull sena finanazjarja għandu jkun irreġistrat fil-baġit tas-sena finanzjarja segwenti bħala introjtu fil-każ ta' bilanċ pożittiv jew bħala approprjazzjoni għal ħlas fil-każ ta' bilanċ negattiv. 2. L-estimi għal dan id-dħul jew approprjazzjonijiet għall-ħlasijiet għandhom ikunu rreġistrati fil-baġit matul il-proċedura tal-baġit u f'ittra ta' emenda ippreżentata skont l-Artikolu 35. Dawn għandhom ikunu mħejjija b'konformità mar-Regolament tal-Kunsill li jimplementa d-Deċiżjoni dwar is-sistema tar-riżorsi proprji tal-Unjoni. 3. Wara l-preżentazzjoni tal-kontijiet għal kull sena finananzjarja, kull diskrepanza mal-estimi għandha tkun irreġistrata fil-baġit tas-sena finananzjarja segwenti permezz ta' baġit ta' emenda ddedikat biss għal dik id-diskrepanza. F'każ bħal dan, l-abbozz preliminari tal-baġit ta' emenda għandu jkun ippreżentat lill-Kummissjoni fi żmien 15 il-jum wara l-preżentazzjoni tal-kontijiet provviżorji. KAPITOLU 4PRINĊIPJU TAL-UNITÀ TAL-KONTIJIET Artikolu 16Użu tal-euro Il-qafas finananzjarju multiannwali u l-baġit għandhom ikunu mħejjija u implementati f'euro u l-kontijiet għandhom ikunu ppreżentati f'euro. Madankollu, għall-finijiet ta’ fluss tal-flus imsemmija fl-Artikolu 65, l-uffiċjal tal-kontabilità u, fil-każ ta’ kontijiet imprest, l-amministraturi tal-imprest, u, għall-ħtiġijiet tal-ġestjoni amministrattiva tal-Kummissjoni u s-Servizz Ewropew tal-Azzjoni Esterna (minn hawn il-quddiem 'SEAE'), l-uffiċjal awtorizzanti responsabbli għandu jkun awtorizzat iwettaq operazzjonijiet f’muniti nazzjonali kif stabbilit fir-Regolament delegat imsemmi fl-Artikolu 199. KAPITOLU 5 PRINĊIPJU TAL-UNIVERSALITÀ Artikolu 17Definizzjoni u ambitu Id-dħul totali għandu jkopri l-approprjazzjonijiet għall-ħlasijiet, bla ħsara għall-Artikolu 18. Id-dħul u n-nefqa kollha għandhom ikunu rreġistrati b'mod sħiħ mingħajr l-ebda aġġustament kontra xulxin, bla ħsara għall-Artikolu 20. Artikolu 18Dħul assenjat 1. Id-dħul assenjat estern u d-dħul assenjat intern għandhom jintużaw biex jiffinanzjaw elementi speċifiċi tan-nefqa. 2. Dawn li ġejjin għandhom jikkostitwixxu dħul assenjat estern: (a) il-kontribuzzjonijiet finanzjarji mill-Istati Membri għal ċerti programmi ta' riċerka skont ir-Regolament tal-Kunsill li jimplementa d-Deċiżjoni dwar is-sistema tar-riżorsi proprji tal-Unjoni; (b) kontribuzzjonijiet finanzjarji mill-Istati Membri, pajjiżi terzi, inklużi fiż-żewġ każi l-aġenziji pubbliċi u parastatali tagħhom, entitajiet legali, jew persuni fiżiċi għal ċerti proġetti ta’ għajnuna esterna jew programmi ffinanzjati mill-Unjoni u ġestiti mill-Kummissjoni f’isimhom; (c) imgħaxijiet fuq depożiti u multi li hemm provvediment dwarhom fir-Regolament rigward it-tħaffif u l-kjarifika tal-implimentazzjoni tal-proċedura ta' defiċit eċċessiv; (d) id-dħul immirat għal skop speċifiku, bħal ma huwa l-introjtu minn fondazzjonijiet, sussidji, rigali u wirt, inkluż id-dħul speċifiku mmirat għal kull istituzzjoni; (e) kontribuzzjonijiet għall-attivitajiet tal-Unjoni minn pajjiżi terzi jew korpi varji. (f) id-dħul assenjat imsemmi fl-Artikolu 173(2) u fl-Artikolu 175(2) 3. Dawn li ġejjin għandhom jikkostitwixxu dħul assenjat intern: (a) dħul minn partijiet terzi fir-rigward ta' oġġetti, servizzi jew xogħol fornuti fuq talba tagħhom; (b) rikavat mill-bejgħ ta’ vetturi, tagħmir, istallazzjonijiet, materjali u apparat xjentifiku u tekniku li qed jiġu sostitwiti jew jintremew meta l-valur kif imniżżel fil-kotba huwa deprezzat għal kollox; (c) dħul li joriġina mir-rifużjoni ta' ammonti mħallsa bi żball; (d) rikavat mill-forniment ta' oġġetti, servizzi u xogħlijiet għal dipartimenti, istituzzjonijiet jew korpi oħrajn, inklużi rifużjonijiet minn istituzzjonijiet jew korpi oħrajn ta' allokazzjonijiet ta' missjonijiet imħallsa f'isimhom; (e) ħlasijiet tal-assigurazzjoni riċevuti; (f) dħul mill-bejgħ, il-kiri jew kwalunkwe kuntratt ieħor li jirrigwarda d-drittijiet konnessi mal-propjetà immobbli; (g) dħul minn bejgħ ta' pubblikazzjonijiet jew films, inklużi dawk fuq medja elettronika. 4. L-att bażiku applikabbli jista' wkoll jassenja d-dħul li dwaru jipprovdi għal elementi speċifiċi tan-nefqa. Sakemm mhux speċifikat mod ieħor fl-att bażiku applikabbli, tali dħul għandu jikkostitwixxi dħul assenjat intern. 5. Il-baġit għandu jinkludi linji li jakkomodaw id-dħul assenjat estern u d-dħul assenjat intern u fejn possibbli għandu jindika l-ammont. Id-dħul assenjat jista' jiġi inkluż fl-abbozz tal-baġit biss għall-ammonti li huma ċerti fid-data tal-istabbiliment tal-abbozz tal-baġit. Artikolu 19 Donazzjonijiet 1. Il-Kummissjoni tista' taċċetta kwalunkwe donazzjoni magħmula lill-Unjoni, bħal fondazzjonijiet, susidji, rigali u wirt. 2. L-aċċettazzjoni ta’ donazzjonijiet ta’ valur ta’ EUR 50000 jew aktar li jinvolvu ħlas finanzjarju, inkluż spejjeż ta’ segwitu, li jaqbżu l-10 % tal-valur tad-donazzjoni mogħtija, għandha tkun soġġetta għall-awtorizzazzjoni tal-Parlament Ewropew u tal-Kunsill, li t-tnejn għandhom jaġixxu fuq din il-kwistjoni fi żmien xahrejn mid-data minn meta jirċievu t-talba mill-Kummissjoni. Jekk l-ebda oġġezzjoni ma tkun saret matul il-perjodu, il-Kummissjoni għandha tieħu deċiżjoni finali fir-rigward tal-aċċettazzjoni. Artikolu 20Regoli dwar it-tnaqqis u l-aġġustamenti għar-rati tal-kambju 1. Ir-Regolament delegat imsemmi fl-Artikolu 199 jista' jispeċifika l-każi meta ċertu dħul ikun jista' jitnaqqas mit- talbiet għal pagament, li għandhom imbagħad ikunu mgħoddija għall-pagament tal-ammont nett. 2. In-nefqa tal-prodotti jew tas-servizzi pprovduti lill-Unjoni li jinkorporaw taxxi rifondibbli minn pajjiżi terzi fuq il-bażi tal-ftehimiet relevanti għandha tittieħed mill-baġit għall-ammont li jinkludi t-taxxa. Ir-rimbors sussegwenti tat-taxxi għandu jitqies bħala dħul assenjat skont l-Artikolu 18(2). 3. Aġġustamenti jistgħu isiru fir-rigward tad-differenzi fil-kambju li jseħħu fl-implimentazzjoni tal-baġit. Il-qligħ jew it-telf finali għandu jkun inkluż fil-bilanċ tas-sena. KAPITOLU 6PRINĊIPJU TA’ SPEĊIFIKAZZJONI Artikolu 21Dispożizzjonijiet ġenerali 1. L-approprjazzjonijiet għandhom ikunu mmirati għal skopijiet speċifiċi bit-titolu u l-kapitolu; il-kapitoli għandhom ikunu wkoll suddiviżi f'artikoli u partiti. 2. Il-Kummissjoni tista', fi ħdan it-taqsima tagħha tal-baġit, tittrasferixxi approprjazzjonijiet b'mod awtonomu kif dettaljat fl-Artikolu 23 jew għandha titlob l-approvazzjoni tal-awtorità tal-baġit għat-trasferiment tal-approprjazzjonijiet fil-każijiet dettaljati fl-Artikolu 24. 3. L-approprjazzjonijiet jistgħu jkunu ttrasferiti biss lejn linji tal-baġit li għalihom il-baġit għandu approprjazzjonijiet awtorizzati jew li jkollu entrata " pro memoria " (p.m.). 4. L-approprjazzjonijiet korrispondenti għal dħul assenjat jistgħu jkunu ttrasferiti biss jekk dan id-dħul ikun użat għall-iskop li għalih ikun assenjat. Artikolu 22Trasferimenti minn istituzzjonijiet għajr il-Kummissjoni 1. Kull istituzzjoni minbarra l-Kummissjoni tista’, fis-sezzjoni proprja tagħha tal-baġit, tittrasferixxi approprjazzjonijiet: (a) minn titolu għal ieħor sa massimu ta’ 10 % tal-approprjazzjonijiet għas-sena murija fil-linja li minnha jsir it-trasferiment; (b) minn kapitolu għal ieħor u minn Artikolu għal ieħor mingħajr limitu. 2. Tliet ġimgħat qabel ma jsiru t-trasferimenti msemmija fil-paragrafu 1, l-istituzzjonijiet għandhom jinfurmaw lill-awtorità tal-baġit bl-intenzjonijiet tagħhom. Fil-każ li jitqajmu raġunijiet debitament issostanzjati f’dan il-perjodu minn waħda mill-fergħat tal-awtorità tal-baġit, għandha tapplika l-proċedura stabbilita fl-Artikolu 24. 3. Kwalunkwe istituzzjoni minbarra l-Kummissjoni tista’ tipproponi lill-awtorità tal-baġit, fis-sezzjoni tagħha tal-baġit, trasferimenti minn titolu għal ieħor li jeċċedu l-limitu ta’ 10 % tal-approporjazzjonijiet għas-sena finanzjarja fil-linja li minnha għandu jsir it-trasferiment. Dawk it-trasferimenti għandhom ikunu soġġetti għall-proċedura stabbilita fl-Artikolu 24. 4. Kwalunkwe istituzzjoni minbarra l-Kummissjoni tista’, fis-sezzjoni tagħha tal-baġit, tagħmel trasferimenti fi ħdan l-artikoli mingħajr ma tinforma minn qabel lill-awtorità tal-baġit. Artikolu 23Trasferimenti interni mill-Kummissjoni 1. Il-Kummissjoni tista', fis-sezzjoni tagħha stess tal-baġit, b'mod awtonomu: (a) tittrasferixxi approprjazzjonijiet għall-impenji fi ħdan l-istess kapitolu; (b) tittrasferixxi approprjazzjonijiet għall-ħlasijiet fi ħdan l-istess titolu; (c) F'dak li jirrigwarda n-nefqa fuq persunal u amministrazzjoni li hija komuni għal diversi titoli, tittrasferixxi approprjazzjonijiet minn titolu għal ieħor ; (d) f'dak li jirrigwardja n-nefqa operattiva, tittrasferixxi approprjazzjonijiet bejn kapitoli fl-istess titolu, sa massimu tat-total ta' 10 % tal-approprjazzjonijiet tas-sena murija fil-linja li minnha jsir it-trasferiment. 2. Il-Kummissjoni tista', fi ħdan it-taqsima tagħha tal-baġit, tiddeċiedi dwar it-trasferiment tal-approprjazzjonijiet li ġejjin minn titolu għal ieħor, sakemm tinforma immedjatament lill-awtorità tal-baġit bid-deċiżjoni tagħha: (a) tittrasferixxi approprjazzjonijiet mit-titolu tal- “provvedimenti” msemmi fl-Artikolu 43, fejn l-unika kundizzjoni għat-tneħħija tar-riżerva tinsab fl-adozzjoni ta' att bażiku skont il-proċedura leġiżlattiva ordinarja prevista fl-Artikolu 294 TFUE. (b) F’każijiet eċċezzjonali debitament sostanzjati ta’ diżastri umanitarji u kriżijiet internazzjonali, li jseħħu wara l-1 ta’ Diċembru tas-sena baġitarja, il-Kummissjoni tista’ tittrasferixxi approprjazzjonijiet baġitarji mhux użati għas-sena baġitarja attwali li għadhom disponibbli fit-titoli baġitarji li jaqgħu taħt l-intestatura 4 tal-qafas finanzjarju multiannwali għat-titoli baġitarji li jirrigwardaw l-għajnuna għall-ġestjoni tal-kriżijiet u operazzjonijiet ta’ għajnuna umanitarja. Artikolu 24Trasferimenti mill-Kummissjoni mressqa lill-awtorità tal-baġit 1. Il-Kummissjoni għandha tissottometti l-proposta tagħha ta' trasferimenti simultanjament lill-Parlament Ewropew u lill-Kunsill. 2. L-awtorità tal-baġit għandha tieħu deċiżjonijiet rigward it-trasferimenti tal-approprjazzjonijiet kif stipulat fil-paragrafi 3 sa 6, apparti milli kif hemm stipulat fit-Titolu I tat-Tieni Parti. 3. Minbarra f'ċirkustanzi urġenti, il-Kunsill, b'maġġoranza kwalifikata, u l-Parlament Ewropew, għandhom jiddeliberaw fuq il-proposta tal-Kummissjoni fi żmien sitt ġimgħat mid-data li fiha ż-żewġ istituzzjonijiet irċevew il-proposta għal kull trasferiment ippreżentata lilhom. 4. Il-proposta ta' trasferiment għandha tiġi approvata, jekk fil-perjodu ta' sitt ġimgħat f'xi wieħed minn dawn il-każijiet: (a) Il-Parlament Ewropew u l-Kunsill japprovawha; (b) jew il-Kunsill jew il-Parlament Ewropew japprovawha u l-istituzzjoni l-oħra ma tiħux azzjoni; (c) Il-Parlament Ewropew u l-Kunsill ma jiħdux azzjoni jew ma jkunux ħadu deċiżjoni kuntrarja għall-proposta tal-Kummissjoni. 5. Il-perjodu ta' sitt ġimgħat imsemmi taħt il-punt 4 għandu jitnaqqas għal tliet ġimgħat, sakemm jew il-Parlament Ewropew jew il-Kunsill jitolbu mod ieħor, jew f'wieħed minn dawn il-każijiet li ġejjin: (a) it-trasferiment jirrappreżenta anqas minn 10% tal-approprjazzjonijiet tal-linja li minnha jsir it-trasferiment u ma jaqbiżx l-EUR 5 miljun; (b) it-trasferiment jirrigwarda biss l-approprjazzjonijiet għall-ħlasijiet u l-ammont globali tat-trasferiment ma jaqbiżx il-EUR 100 miljun. 6. Jekk il-Parlament Ewropew jew il-Kunsill ikunu emendaw it-trasferiment filwaqt li l-istituzzjoni l-oħra approvatha jew ma ħaditx azzjoni, jew jekk il-Parlament Ewropew u l-Kunsill ikunu emendaw it-trasferiment, l-iżgħar ammont approvat jew mill-Parlament Ewropew jew mill-Kunsill għandu jitqies bħala approvat, sakemm il-Kummissjoni ma tirtirax il-proposta tagħha. Artikolu 25Trasferiment soġġett għal dispożizzjonijiet speċjali 1. It-trasferimenti bejn it-titoli tal-baġit dedikati għall-Fond Agrikolu Ewropew ta’ Garanzija, il-Fondi Strutturali, il-Fond ta’ Koeżjoni, il-Fond Ewropew tas-Sajd, il-Fond Agrikolu Ewropew għall-Iżvilupp Rurali u r-Riċerka għandhom ikunu soġġetti għal dispożizzjonijiet speċjali taħt it-Titoli I, II u III tat-Tieni Parti. 2. Deċiżjonijiet dwar it-trasferimenti sabiex ikun permess l-użu tar-riżerva għall-għajnuna ta' emerġenza għandhom jittieħdu mill-awtorità tal-baġit fuq proposta mill-Kummissjoni, jew mill-Kummissjoni għal massimu ta' 10% tal-approprjazzjonijiet għas-sena murija fil-linja li minnha jsir it-trasferiment. Għandha tapplika l-proċedura prevista fl-Artikolu 24(3) u (4). Jekk il-Parlament Ewropew u l-Kunsill ma jaqblux mal-proposta tal-Kummissjoni u ma tintlaħaqx pożizzjoni komuni dwar l-użu ta' din ir-riżerva, il-Parlament Ewropew u l-Kunsill ma għandhomx jaġixxu fuq il-proposta ta' trasferimenti tal-Kummissjoni. KAPITOLU 7PRINĊIPJU TAL-ĠESTJONI FINANZJARJA TAJBA Artikolu 26Il-prinċipji tal-ekonomija, l-effiċjenza u l-effikaċja 1. L-approprjazzjonijiet tal-baġit għandhom ikunu użati b'konformità mal-prinċipju ta' amministrazzjoni finanzjarja tajba, jiġiefieri skont il-prinċipji tal-ekonomija, l-effiċjenza u l-effikaċja. 2. Il-prinċipju tal-ekonomija jirrikjedi li r-riżorsi użati mill-istituzzjoni fit-twettiq tal-attivitajiet tagħha għandhom ikunu disponibbli f'waqt xieraq, fi kwantità u kwalità xierqa u bl-aħjar prezz. Il-prinċipju tal-effiċjenza huwa kkonċernat bl-aqwa relazzjoni bejn ir-riżorsi użati u r-riżultati miksuba. Il-prinċipju tal-effikaċja huwa kkonċernat bil-kisba tal-objettivi speċifiċi stabbiliti u li jintlaħqu r-riżultati ppjanati. 3. Objettivi speċifiċi, li jistgħu jitkejlu, li jistgħu jintlaħqu, relevanti u f'waqthom għandhom ikunu stabbiliti għas-setturi kollha tal-attività koperta bil-baġit. It-twettiq ta' dawk l-objettivi għandu jkun sorveljat b'indikaturi tal-imġiba għal kull attività u informazzjoni għandha tkun ipprovduta mill-awtoritajiet tan-nefqa lill-awtorità tal-baġit. Informazzjoni bħal din għandha tkun ipprovduta ta' kull sena u l-aktar tard fid-dokumenti li jakkompanjaw l-abbozz preliminari tal-baġit. 4. Sabiex jittejjeb it-teħid tad-deċiżjonijiet, l-istituzzjonijiet għandhom jintrabtu li jagħmlu evalwazzjonijiet kemm ex ante kif ukoll ex post b'konformità mal-gwida pprovduta mill-Kummissjoni. Evalwazzjonijiet bħal dawn għandhom ikunu applikati għall-programmi u l-attivitajiet kollha li jinvolvu nefqa sinifikanti u r-riżultati tal-evalwazzjoni jkunu mgħoddija lill-awtoritajiet tan-nefqa, leġiżlattivi u tal-baġit. Artikolu 27Dikjarazzjoni finanzjarja obbligatorja 1. Kwalunkwe proposta jew inizjattiva ppreżentata lill-awtorità leġiżlattiva mill-Kummissjoni, ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ’il quddiem "ir-Rappreżentant Għoli") jew minn Stat Membru, li jista’ jkollha impatt fuq il-baġit, inklużi bidliet fin-numru ta’ karigi, għandha tkun akkumpanjata minn dikjarazzjoni finanzjarja u mill-evalwazzjoni prevista fl-Artikolu 26(4). Kwalunkwe emenda għal proposta jew inizjattiva sottomessa lill-awtorità leġiżlattiva li jista’ jkollha implikazzjonijiet konsiderevoli fuq il-baġit, inkluż tibdil fin-numru ta’ karigi, għandha tkun akkumpanjata minn rendikont finanzjarju mħejji mill-istituzzjoni li tkun qed tipproponi l-emenda. 2. Sabiex jitnaqqas ir-riskju tal-frodi u l-irregolaritajiet, id-dikjarazzjoni finanzjarja msemmija fil-paragrafu 1 għandha tipprovdi informazzjoni dwar is-sistema ta' kontroll intern stabbilita, stima tar-riskji involuti, kif ukoll miżuri eżistenti u ppjanati ta' prevenzjoni tal-frodi u protezzjoni mill-frodi. Artikolu 28Kontroll intern tal-implimentazzjoni tal-baġit 1. Il-baġit għandu jiġi implimentat f’konformità ma’ kontroll intern effettiv u effikaċi kif xieraq f’kull manjiera ta’ ġestjoni, u skont ir-regolamenti speċifiċi għas-settur. 2. Għall-finijiet tal-implimentazzjoni tal-baġit, il-kontroll intern huwa definit bħala proċess applikabbli fil-livelli kollha tal-ġestjoni u mfassal biex jipprovdi assigurazzjoni raġonevoli għall-kisba tal-objettivi li ġejjin: (a) l-effikaċja, l-effiċjenza u l-ekonomija tal-operazzjonijiet; (b) l-affidabbiltà tar-rappurtar; (c) is-salvagwardja tal-assi u tal-informazzjoni; (d) prevenzjoni, qbid u korrezzjoni tal-frodi u l-irregolaritajiet; (e) amministrazzjoni adegwata tar-riskji relatati mal-legalità u mar-regolarità tat-tranżazzjonijiet sottostanti, fejn jittieħed kont tan-natura multiannwali tal-programmi kif ukoll in-natura tal-ħlasijiet ikkonċernati. Artikolu 29Riskju tollerabbli ta' żbalji L-Awtorità Leġiżlattiva għandha, f'konformità mal-proċedura stabbilita fl-Artikolu 322 tat-TFUE, tiddeċiedi dwar livell ta' riskju tollerabbli ta' żbalji f'aggregazzjoni xierqa tal-baġit. Dik id-deċiżjoni għandha titqies matul il-proċedura annwali tal-kwittanza, f'konformità mal-Artikolu 157(2). Il-livell ta' riskju tollerabbli ta' żbalji għandu jkun ibbażat fuq analiżi tal-ispejjeż u l-benefiċċji tal-kontrolli. L-Istati Membri u l-entitajiet u l-persuni msemmija fil-punt (b) fl-Artikolu 55(1) għandhom, meta mitluba, jirrappurtaw lill-Kummisjoni dwar l-ispejjeż tal-kontrolli li jkunu qed iġorru u kif ukoll in-numru u d-daqs tal-attivitajiet iffinanzjati mill-baġit. Il-livell ta' riskju tollerabbli ta' żbalji għandu jkun issorveljat mill-qrib u għandu jiġi rikunsidrat f'każ ta' bidliet kbar fl-ambjent ta' kontroll. KAPITOLU 8PRINĊIPJU TAT-TRASPARENZA Artikolu 30Pubblikazzjoni ta’ kontijiet, ta’ baġits u ta' rapporti 1. Il-baġit għandu jkun stabbilit u implementat u l-kontijiet ippreżentati b'konformità mal-prinċipju tat-trasparenza. 2. Il-President tal-Parlament Ewropew għandu jippubblika l-baġit u l-baġits emendatorji, kif ikunu finalment adottati, f' Il-Ġurnal Uffiċjali tal-Unjoni Ewropea . Il-baġit għandu jkun ippubblikat fi żmien tliet xhur wara d-data li fiha l-baġit ikun iddikjarat finalment adottat. Il-kontijiet annwali kkonsolidati u r-rapport dwar il-ġestjoni baġitarja u dik finanzjarja mfasslin minn kull istituzzjoni għandhom jiġu ppubblikata f' Il-Ġurnal Uffiċjali tal-Unjoni Ewropea . Artikolu 31Publikazzjoni tar-riċevituri tal-fondi tal-UE u informazzjoni oħra 1. Informazzjoni rigward l-operazzjoni ta' għoti u teħid ta' self li jkunu kkuntrattati mill-Unjoni għal partijiet terzi għandhom jidhru f'Anness mal-baġit. 2. Il-Kummissjoni għandha tagħmel disponibbli, b’mod xieraq, l-informazzjoni dwar ir-riċevituri ta’ fondi li ġejjin mill-baġit miżmum minnha meta l-baġit ikun implimentat fuq bażi ċentralizzata u direttament mid-dipartimenti tagħha jew mid-Delegazzjonijiet tal-Unjoni skont it-tieni paragrafu tal-Artikolu 53, u l-informazzjoni dwar ir-riċevituri ta’ fondi kif ipprovduta mill-entitajiet li lilhom ikunu delegati l-kompiti tal-implimentazzjoni tal-baġit taħt modi oħrajn ta’ ġestjoni. 3. Din l-informazzjoni għandha titpoġġa għad-dispożizzjoni b'osservanza xierqa tar-rekwiżiti tal-kunfidenzjalità, b'mod partikolari l-ħarsien tad-dejta personali kif stabbilita fid-Direttiva 95/46/KE tal-Parlament Ewropew u l-Kunsill[17] u r-Regolament (KE) Nru 45/2001 tal-Parlament Ewropew u tal-Kunsill[18], u r-rekwiżiti tas-sigurtà, filwaqt li jitqiesu l-ispeċifiċitajiet ta' kull mod ta' ġestjoni msemmi fl-Artikolu 53 u fejn applikabbli f'konformità mar-regoli relevanti speċifiċi għas-setturi. TITOLU IIIL-ISTABBILIMENT U L-ISTRUTTURA TAL-BAĠIT KAPITOLU 1 STABBILIMENT TAL-BAĠIT Artikolu 32Estimi ta' dħul u nfiq Il-Parlament Ewropew, il-Kunsill Ewropew, il-Kunsill, il-Qorti tal-Ġustizzja tal-Unjoni Ewropea, il-Qorti tal-Awdituri, il-Kumitat Ekonomiku u Soċjali, il-Kumitat tar-Reġjuni, l-Ombudsman u l-Kontrollur Eweropew tal-Protezzjoni tad-Data u s-SEAE għandhom iħejju estimi tad-dħul u l-infiq tagħhom, li huma għandhom jibgħatu lill-Kummissjoni qabel l-1 ta' Lulju ta' kull sena. Is-SEAE għandu jfassal stima tad-dħul u l-infiq tiegħu, li huwa għandu jibgħat lill-Kummissjoni qabel l-1 ta’ Lulju ta’ kull sena. Ir-Rappreżentant Għoli għandu jkollu konsultazzjonijiet mal-Membri tal-Kummissjoni responsabbli għall-politika tal-iżvilupp, il-politika tal-viċinat u l-kooperazzjoni internazzjonali, l-għajnuna umanitarja u r-rispons f’każ ta’ kriżi, rigward ir-responsabbiltajiet rispettivi tagħhom. Dawn l-estimi għandhom ukoll ikunu mibgħuta minn dawn l-istituzzjonijiet lejn l-awtorità tal-baġit għall-informazzjoni tagħha mhux aktar tard mill-1 ta' Lulju ta' kull sena. Il-Kummissjoni għandha tħejji l-estimi tagħha, li hi għandha wkoll tibgħat lill-awtorità tal-baġit sal-istess data. Fil-preparazzjoni tal-estimi tagħha, il-Kummissjoni għandha tuża l-informazzjoni msemmija fl-Artikolu 33. Artikolu 33Estimi tal-baġit tal-korpi msemmija fl-Artikolu 200 Kull wieħed mill-korpi msemmija fl-Artikolu 200 għandu, b'konformità mal-istrument li jkun stabbilih, jibgħat lill-Kummissjoni u lill-Awtorità tal-Baġit sal-31 ta' Marzu ta' kull sena, estimi rigward id-dħul u l-infiq tiegħu, inkluż il-pjan ta' stabbiliment, u l-abbozz tal- programm tax-xogħol tiegħu. Artikolu 34Abbozz tal-baġit 1. Il-Kummissjoni għandha tippreżenta proposta li tinkludi l-abbozz tal-baġit lill-Parlament Ewropew u lill-Kunsill sa mhux iktar tard mill-1 ta' Settembru tas-sena ta' qabel dik li fiha l-baġit għandu jiġi implimentat. L-abbozz tal-baġit għandu jkun fih sommarju tad-dikjarazzjoni ġenerali rigward l-infiq u d-dħul tal-Komunitajiet u jikkonsolida l-estimi msemmija fl-Artikolu 32. L-abbozz tal-baġit għandu jsegwi l-istruttura u l-preżentazzjoni stabbiliti fl-Artikoli 41 sa 46. Kull waħda mis-sezzjonijiet tal-abbozz tal-baġit għandha tiġi ppreċeduta minn introduzzjoni magħmula mill-istituzzjoni kkonċernata. Il-Kummissjoni għandha tħejji l-introduzzjoni ġenerali għall-abbozz tal-baġit. L-introduzzjoni ġenerali għandha tikkonsisti f'tabelli finanzjarji li jkopru d-dejta prinċipali skont it-titoli u ġustifikazzjonijiet għall-bidliet fl-approprjazzjonijiet minn sena finanzjarja għal dik ta' warajha skont il-kategoriji tal-infiq tal-qafas finanzjarju multiannwali. 2. Fejn relevanti, il-Kummissjoni għandha tehmeż mal-abbozz tal-baġit l-ipprogrammar finanzjarju għas-snin ta' wara. L-ipprogrammar finanzjarju għandu jiġi aġġornat wara l-adozzjoni tal-baġit, sabiex jinkorpora r-riżultati tal-proċedura tal-baġit u kull deċiżjoni relevanti oħra. 3. Il-Kummissjoni għandha wkoll tehmeż mal-abbozz tal-baġit kull dokument ta' ħidma li tqis bħala utli sabiex tappoġġja t-talbiet tal-baġit tagħha . 4. F’konformità mal-Artikolu 8(5) tad-Deċiżjoni tal-Kunsill 2010/427/UE tas-26 ta’ Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna[19] u sabiex tiġi żgurata t-trasparenza baġitarja fil-qasam tal-azzjoni esterna tal-Unjoni, il-Kummissjoni għandha tibgħat lill-awtorità tal-baġit, flimkien mal-abbozz ta’ baġit, dokument ta’ ħidma li jippreżenta, b’mod komprensiv: (a) l-infiq amministrattiv u operattiv kollu relatat mal-azzjonijiet esterni tal-Unjoni, inklużi l-kompiti tal-Politika Estera u ta’ Sigurtà Komuni (PESK) u l-Politika ta’ Sigurtà u ta’ Difiża Komuni, u ffinanzjat mill-baġit, (b) l-infiq amministrattiv globali tas-SEAE għas-sena preċedenti, maqsum f’infiq skont id-delegazzjoni u nfiq għall-amministrazzjoni ċentrali tas-SEAE; flimkien mal-infiq operattiv, maqsum skont iż-żona ġeografika (reġjuni, pajjiżi), l-oqsma tematiċi, id-Delegazzjoni tal-Unjoni u l-missjoni. Id-dokument ta’ ħidma għandu wkoll: (a) juri n-numru ta’ karigi għal kull grad f’kull kategorija u n-numru ta’ karigi permanenti u temporanji, inkluż il-persunal kuntrattwali u lokali awtorizzati fil-limiti tal-approprjazzjonijiet tal-baġit f’kull Delegazzjoni tal-Unjoni, kif ukoll fl-amministrazzjoni ċentrali tas-SEAE, (b) juri kwalunkwe żieda jew tnaqqis fil-karigi skont il-grad u l-kategorija fl-amministrazzjoni ċentrali tas-SEAE u fid-Delegazzjonijiet tal-Unjoni kollha kemm huma fuq il-bażi tas-sena preċedenti, (c) juri, flimkien man-numru ta’ karigi awtorizzati għas-sena finanzjarja, in-numru ta’ karigi awtorizzati għas-sena preċedenti, kif ukoll in-numru ta’ karigi okkupati minn uffiċjali diplomatiċi ssekondati mill-Istati Membri u minn persunal tal-Kunsill u tal-Kummissjoni; (d) jipprovdi stampa dettaljata tal-persunal kollu fid-delegazzjonijiet tal-Unjoni fil-mument tal-preżentazzjoni tal-abbozz ta’ baġit, imqassma skont iż-żona ġeografika, il-pajjiż individwali u l-missjoni, filwaqt li ssir distinzjoni bejn il-karigi tal-pjan ta’ stabbiliment, l-aġenti kuntrattwali, l-aġenti lokali u l-esperti nazzjonali ssekondati u l-approprjazzjonijet mitluba fl-abbozz ta’ baġit għal tipi oħra ta’ persunal flimkien ma’ stimi korrispondenti tal-persunal ekwivalenti f’karigi full-time, li jista’ jiġi impjegat fil-limiti tal-approprjazzjonijiet mitluba. Artikolu 35Ittra ta' emenda għall-abbozz tal-baġit Sakemm jiltaqqa' l-Kumitat ta' Kunċiljazzjoni msemmi fl-Artikolu 314 tat-TFUE, il-Kummissjoni tista', fuq inizjattiva tagħha jew jekk mitluba mill-istituzzjonijiet l-oħra, kull waħda fir-rigward tat-taqsima tagħha, tippreżenta simultanjament lill-Parlament Ewropew u lill-Kunsill ittri ta' emenda għall-abbozz tal-baġit fuq il-bażi ta' informazzjoni ġdida li ma kenitx disponibbli fiż-żmien meta l-abbozz ġie stabbilit, inkluża ittra ta' emenda li taġġorna l-estimi tal-infiq għall-agrikoltura. Artikolu 36Approvazzjoni tal-eżitu tal-Kumitat ta' Konċiljazzjoni Ladarba l-Kumitat ta' Konċiljazzjoni ikun laħaq qbil dwar test konġunt, il-Parlament Ewropew u l-Kunsill għandhom jagħmlu ħilithom biex japprovaw ir-riżultat tal-Kumitat ta' Konċiljazzjoni malajr kemm jista' jkun f'konformità mal-Artikolu 314(6) TFUE, f'konformità mar-regoli interni ta' proċedura rispettivi tagħhom. Artikolu 37Adozzjoni tal-baġit 1. Il-President tal-Parlament Ewropew għandu jiddikjara l-baġit finalment adottat f'konformità mal-proċedura stipulata fl-Artikolu 314(9) tat-TFUE u l-Artikolu 177(7) tat-Trattat li jistabbilixxi l-Komunità Ewropea għall-Enerġija Atomika (minn hawn 'il quddiem 'it-Trattat Euratom'). 2. Ladarba l-baġit ikun iddikjarat bħala finalment adottat, kull Stat Membru għandu, mill-1 ta' Jannar tas-sena finanzjarja segwenti jew mid-data tad-dikjarazzjoni tal-adozzjoni finali tal-baġit jekk din tkun wara l-1 ta' Jannar, ikun marbut li jgħaddi lill-Komunità il-pagamenti dovuti kif speċifikati fir-Regolament tal-Kunsill li jimplementa d-Deċiżjoni rigward is-sistema tar-riżorsi proprji tal-Komunitajiet. Artikolu 38Abbozzi ta' baġits emendatorji 1. Jekk ikun hemm ċirkostanzi li ma jistgħux ikunu evitati, eċċezzjonali jew mhux mistennija, il-Kummissjoni tista' tippreżenta abbozzi tal-baġit emendatorji. Talbiet għal baġits emendatorji, fl-istess ċirkostanzi kif imsemmi fil-paragrafu preċedenti, minn istituzzjonijiet għajr il-Kummissjoni, għandhom ikunu mibgħuta lill-Kummissjoni. Qabel jippreżentaw abbozz ta’ baġit emendatorju, il-Kummissjoni u l-istituzzjonijiet l-oħra għandhom jeżaminaw il-kamp ta’ applikazzjoni għal riallokazzjoni tal-approprjazzjonijiet relevanti, b’kont meħud ta’ kwalunkwe sottoimplimentazzjoni mistennija ta’ approprjazzjonijiet. 2. Il-Kummissjoni għandha, minbarra f'ċirkostanzi eċċezzjonali, tippreżenta kwalunkwe abbozz tal-baġit emendatorju fl-istess waqt lill-Parlament Ewropew u lill-Kunsill sa mhux aktar tard mill-1 ta' Settembru ta' kull sena. Hi tista' tehmeż opinjoni mat-talbiet mill-istituzzjonijiet l-oħrajn għal baġits emendatorji. 3. Il-Parlament Ewropew u l-Kunsill għandhom jiddiskutuhom b'attenzjoni xierqa għall-urġenza tagħhom. Artikolu 39Trażmissjoni bikrija tal-estimi u l-abbozzi tal-baġit Il-Kummissjoni u l-awtorità tal-baġit jistgħu jifthiemu li jressqu 'l quddiem ċerti dati għat-trażmissjoni tal-estimi, u għall-adozzjoni u t-trażmissjoni tal-abbozz tal-baġit. Dan l-arranġament ma jistax, b'dana kollu, jkollu effett li jqassar jew itawwal il-perjodi permessi għall-konsiderazzjoni ta' dawn it-testi skont l-Artikolu 314 tat-TFUE u l-Artikolu 177 tat-Trattat Euratom. KAPITOLU 2STRUTTURA U PREŻENTAZZJONI TAL-BAĠIT Artikolu 40Struttura tal-baġit Il-baġit għandu jikkonsisti f'dawn li ġejjin: (a) dikjarazzjoni ġenerali tad-dħul u l-infiq; (b) sezzjonijiet separati suddiviżi f'dikjarazzjonijiet ta' dħul u nfiq għal kull istituzzjoni. Il-Kunsill Ewropew u l-Kunsill għandhom jaqsmu l-istess taqsima tal-baġit. Artikolu 41Klassifikazzjoni tal-baġit 1. Id-dħul tal-Kummissjoni u d-dħul u l-infiq tal-istituzzjonijiet l-oħrajn għandhom ikunu kklassifikati mill-awtorità tal-baġit skont it-tip tagħhom jew l-użu li għalih huma assenjati skont it-titoli, il-kapitoli, l-artikoli u l-partiti. 2. L-istqarrija tan-nefqa għas-sezzjoni tal-Kummissjoni għandha tkun stabbilita fuq il-bażi ta' nomenklatura adottata mill-awtorità tal-baġit u kklassifikata skont l-iskop. It-Titolu għandu jikkorrispondi ma' qasam ta' politika u kapitolu għandu, bħala regola, jikkorrispondi ma’ attività. Kull titolu jista' jinkludi approprjazzjonijiet operattivi u approprjazzjonijiet amministrattivi. L-approprjazzjonijiet amministrattivi għal titolu għandhom ikunu miġbura flimkien f'kapitolu wieħed. Artikolu 42Projbizzjoni ta' dħul negattiv Il-baġit ma jistax ikun fih dħul negattiv. Ir-riżorsi proprji mħallsa skont id-Deċiżjoni tal-Kunsill rigward is-sistema tar-riżorsi proprji tal-Unjoni għandhom ikunu ammonti netti u għandhom ikunu murija bħala tali fid-dikjarazzjoni mqassra tad-dħul tal-baġit. Artikolu 43Provvedimenti 1. Kull sezzjoni tal-baġit tista' tinkludi titolu ta' “provvedimenti”. Approprjazzjonijiet għandhom ikunu rreġistrati f'dan it-titolu f'dawn iż-żewġ ċirkostanzi li ġejjin: (a) meta ma jeżisti l-ebda att bażiku għall-azzjoni kkonċernata meta l-baġit ikun stabbilit; (b) meta jkun hemm raġunijiet serji għad-dubju rigward l-adekwatezza tal-approprjazzjonijiet jew tal-possibbiltà tal-implimentazzjoni, taħt kundizzjonijiet li huma konsistenti mal-amministrazzjoni finanzjarja tajba, l-approprjazzjonijiet irreġistrati fil-linji kkonċernati. L-approprjazzjonijiet f’dan it-titolu jistgħu jintużaw biss wara trasferiment skont il-proċedura stabbilita fl-Artikolu 23(1) fil-każijiet fejn l-adozzjoni tal-att bażiku hi soġġetta għall-proċedura stabbilita fl-Artikolu 294 tat-TFUE, u dik tal-Artikolu 24 għall-każijiet l-oħrajn kollha. 2. Fil-każ ta' diffikultajiet serji rigward l-implimentazzjoni, il-Kummissjoni tista' tipproponi, fil-kors ta' sena finanzjarja, li l-approprjazzjonijiet ikunu ttrasferiti lejn it-titolu ta' “provvedimenti”. L-awtorità tal-baġit għandha tieħu deċiżjoni rigward dawn it-trasferimenti kif stipulat fl-Artikolu 24. Artikolu 44Riżerva negattiva Is-sezzjoni tal-Kummissjoni fil-baġit tista’ tinkludi “riżerva negattiva” limitata għal ammont massimu ta' EUR 200 miljun. Din ir-riżerva, li tista' tkun irreġistrata f'kapitolu separat, tista' tinkludi kemm l-approprjazzjonijiet għall-impenji kif ukoll l-approprjazzjonijiet għall-ħlasijiet. Din ir-riżerva għandha tkun imħejjija qabel it-tmiem tas-sena finanzjarja permezz ta' trasferiment b'konformità mal-proċedura stabbilita fl-Artikoli 21 u 23. Artikolu 45Riżerva għall-għajnuna ta' emerġenza 1. Is-sezzjoni tal-baġit tal-Kummissjoni għandha tinkludi riżerva għall-għajnuna ta’ emerġenza għall-pajjiżi terzi. 2. Ir-riżerva msemmija fil-paragrafu 1 għandha tintuża qabel tmiem is-sena finanzjarja permezz ta’ trasferiment skont il-proċedura stabbilita fl-Artikoli 24 u 25. Artikolu 46Preżentazzjoni tal-baġit 1. Il-baġit għandu juri: (a) fir-rendikont ġenerali tad-dħul u tal-infiq: (i) l-estimi tad-dħul tal-Unjoni għas-sena finanzjarja kkonċernata; (ii) l-estimi tad-dħul għas-sena finanzjarja preċedenti u d-dħul għas-sena n – 2; (iii) l-appropjazzjonijiet għall-impenji u għall-ħlasijiet għas-sena finanzjarja kkonċernata; (iv) l-approprjazzjonijiet għall-impenji u għall-ħlasijiet għas-sena finanzjarja preċedenti; (v) in-nefqa impenjata u n-nefqa mħallsa fis-sena n - 2, (vi) rimarki xierqa dwar kull suddiviżjoni, kif imniżżel fl-Artikolu 41(1); (b) f'kull sezzjoni tal-baġit, id-dħul u l-infiq għandhom jintwerew fl-istess struttura bħal fil-punt (a); (c) fir-rigward tal-persunal: (i) għal kull sezzjoni tal-baġit, pjan tal’ stabbiliment li tistabbilixxi n-numru ta' postijiet għal kull grad f'kull kategorija u f'kull wieħed mis-servizzi u n-numru ta' postijiet permanenti u temporanji awtorizzati fil-limiti tal-approprjazzjonijiet tal-baġit; (ii) pjan ta’ stabbiliment għal persunal imħallas mill-approprjazzjonijiet għar-riċerka u l-iżvilupp teknoloġiku għal azzjoni diretta u pjan ta’ istabbiliment għal persunal imħallas mill-istess approprjazzjonijiet għal azzjoni indiretta; il-pjan ta’ istabbiliment għandu jkun ikklassifikat bil-kategorija u l-grad u għandu jiddistingwi bejn postijiet permanenti u temporanji, awtorizzati fil-limiti tal-approprjazzjonijiet tal-baġit; (iii) rigward persunal xjentifiku u tekniku, il-klassifikazzjoni tista’ tkun ibbażata fuq gruppi ta’ gradi, skont il-kundizzjonijiet stabbiliti f’kull baġit; il-pjan ta’ stabbiliment għandu jispeċifika n-numru ta’ persunal tekniku jew xjentifiku kwalifikat ħafna li huwa mogħti vantaġġi speċjali taħt id-dispożizzjonijiet speċifiċi tar-Regolamenti tal-Persunal; (iv) pjan ta’ stabbiliment li jistabbilixxi n-numru ta' postijiet bil-grad u bil-kategorija għal kull korp riferut fl-Artikolu 200 li jirċievi għotja ddebitata lill-baġit. Il-pjani ta’ stabbiliment għandhom juru biswit in-numru ta' postijiet awtorizzati għas-sena finanzjarja, in-numru awtorizzat tas-sena preċedenti; (d) fir-rigward tal-operazzjonijiet tal-għoti u teħid ta' self: (i) fid-dikjarazzjoni ġenerali tad-dħul, il-linji tal-baġit li jikkorrespondu mal-operazzjonijiet relevanti u intiżi biex jirreġistraw xi rimborsi rċevuti minn benefiċjarji li inizjalment ikunu naqsu li jħallsu, li jwassal għall-attivazzjoni tal-garanzija għal eżekuzzjoni. Dawn il-linji għandhom ikollhom entrata " pro memoria " u jkunu akkumpanjati minn rimarki xierqa; (ii) fis-sezzjoni tal-Kummissjoni: - fil-linji tal-baġit li jkun fihom il-garanzija għal eżekuzzjoni tal-Unjoni fir-rigward tal-operazzjonijiet ikkonċernati. Dawn il-linji għandhom ikollhom entrata " pro memoria ", sakemm l-ebda imposta effettiva ma tkun ġiet koperta b'riżorsi definittivi li jkunu oriġinaw; - rimarki li jagħtu r-referenza għall-att bażiku u għall-volum tal-operazzjonijiet intiżi, it-tul taż-żmien u l-garanzija finanzjarja mogħtija mill-Unjoni fir-rigward ta' dawn l-operazzjonijiet; (iii) f'dokument anness mas-sezzjoni tal-Kummissjoni, bħala indi